text:
Køge, 24. oktober 2007, kl 20.53:
So eru Reki her. Tey komu í áðni, móð men glað. Eftir eru FS og helvtin av FLOT.
Mynd: Reki eftir lyklum.
umvegis flot.info
Køge, 24. oktober, 2007 kl 20.14:
Fyrsti triðingur av ferðaliðnum eru komin fram til Køge, men restin eru tíverri seinkað av mjørka. Vit hava verið og shoppað og svomið og etið meðan næsti triðingur fyrst nú er í luftini og síðsti væntandi ikki kemur fram fyrr enn seint í nátt. Í morgin er ætlanin at byrja við svimjing og so fara á Strøget ella í stórcentur at shoppa víðari.
umvegis flot.info
Svømmespecialisten hevur eitt stopp-ur til sølu her fyri DKK 448 uttan MVG, sum tú setur á veggin og so bara setur hondina á sum á eini el-tíðtakingarplátu, hvørja ferð tú vilt hava eina tíð. “Hele uret fungerer som én knap, der berøres i vendingen uden at du behøver at stoppe op”. Urið er sjálvsagt vatntætt, og kann súgva seg til veggin bæði yvir, í og undir vatnskorpuna.
Kinesiska Yang Li hevur við tíðini 28.09 sett nýtt heimset í 50 rygg á langbana, á “World Military Games” í Hyderabad, India. Amerikanska Leila Vaziri átti gamla metið á 28.16, sum hon setti á heimsmeistarastevnuni í Melbourne í vár. Báðar eru rættiliga ókend ‘stjørnuskot’ sum nú knappliga gera um seg. Lesið her á SwimmingWorld Magazine.
Fyrsta World Cup svimjistevnan byrjar í dag í Durban, Suðurafrika, har størstu svimjistjørnurnar kappast í 25 metra hyli um heiðursmerki og eina rúgvu av dollarum í pengapremium (1 millión dollarar tilsamans fyri alla World Cup seriuna). Tak meg ikki í tí, men tað ber eftir øllum at døma til at síggja kappingarnar ókeypis men forskotnar her á WCSN.com, ella ‘live’ við at gjalda $4.95.
Continue reading FINA World Cup byrjar í dag
Svimjifelagið Reki bjóðar til svimjistevnu í Leirvík tann 9. og 10. november 2007, fyri bólkar 1,2 og 3. Viðfest er innbjóðingin frá Reka, umframt neyðuga WinGrodan kappingarfílan til tilmeldingar. Seinasta freist at melda til er fríggjadagin 2. november kl 21:00.
DanmarksMesterskaberne på Kortbane eru í Greve umleið samstundis sum Køge Open er í Køge og Herfølge, og har luttaka sum kunnugt eisini føroyingar. Serliga Pál Joensen liggur væl fyri hjá SuSwim, meðan Elspa Mørkøre ger seg galdandi fyri WestSwim.
Pál liggur til eitt triðjapláss í 800 frí og eitt annaðpláss í 1500 frí. Um vit hyggja at Elspu sum luttekur fyri danska svimjifelagið WestSwim, so hevur hon triðbestu tíð í 200 rygg og 200 frí, fjórbestu tíð í 50 rygg, og annars rættiliga nógvar plaseringar í topp 10. Hinir føroyingarnir eiga eisini rættiliga nógvar flottar plaseringar í hesi rættiliga nógv harðari kappingini enn Køge Open, um enn tey ikki liggja til eitt finalupláss.
Sí startlistarnar til kappingar 1-24 og 25-46, og annars síðuna hjá danska svimjisambandinum viðvíkjandi DMK, umframt heimasíðuna hjá stevnufyriskiparunum GTI.
Danska meistarakapping er frá 25. til 28. oktober og Køge Open frá 26. til 28. oktober, so har verður nokk veldugt lív av føroyingum runt Køge Bugt í næstu viku.
View Larger Map
Nú er bara 1½ vika til einir 120 føroyingar fara niður á stóra svimjistevnu í Køge og Herfølge, og startlistanir liggja tí klárir her á heimasíðuni hjá Køge Svømmeklub. Serliga Kári á Høvdanum liggur væl fyri til at taka heiðursmerki í hylinum í Køge, meðan Reka-genturnar gera seg galdandi í hylinum í Herfølge.
Continue reading Startlistarnir til Køge Open klárir
Sá nú tilfeldigvís her á isf.fo, at Ítróttarsamband Føroyar skipar fyri evnisdegi tann 10. november 2007, við evninum “Føroyskur ítróttur í framtíðini”. Hvørt sersamband skal eftir ætlan luttaka við trimum luttakarum í part, og hartil verða so umboð frá ÍSF og DSNÍ (?). Tilmeldingarfreistin er 25. oktober kl 12.
Ætlanin er eftir øllum at døma at fáa staðfest støðuna hjá føroyskum ítrótti í dag, at gera nakrar málsetningar fyri føroyskan ítrótt ár 2020, og síðani skifta orð um hvussu vit røkka málunum. Tey fara í stóran mun at arbeiða í bólkum á 5, sum so neyðturviliga merkir at har verða fólk úr ymisku sersambondunum á hvørjum liði.
Fyrst setti hon heimsmet í 800 frí á veg til eisini at seta heimsmet í 1500 frí, og so knúsar hon tað aftur í veruligu kappingini í 800 frí. Laure Manaudou átti gamla metið á 8:11.25, sum Ziegler so fyrst betraði við splitt-tíð 8:09.68, og nú tveir dagar seinni við 8:08:00. Lesið her á SwimmingWorld.


c: text/html

text:
Føroyingar royndardjór hjá kinesiskari telefyritøku
Føroya Tele og Huawei hava gjørt samstarvsavtalu, at Føroyar – saman við Hong Kong – skal verða testøki fyri nýggjastu tráðleysu tøknini hjá Huawei. Vandin liggur í, at tøknin hjá kinesisku stórfyritøkuni byggir á mikrobylgjugeisling, sum IARC, stovnurin fyri krabbamein undir WHO í 2011 staðfesti var “møguliga krabbameinselvandi”. Fleiri av granskarunum í IARC siga nú, at mikrobylgjugeisling eigur at koma enn longur upp í vandakategori, sum ‘allarhelst krabbameinselvandi’. Tí er tað óðamannaverk av Føroya Tele og partaeigaranum Føroya Landsstýri, at lata Føroyar blíva eitt tað mest dálkaða...Les Meira
Fyrrverandi stjóri í Nokia: »Fartelefonir oyðiløgdu mína heilsu«!
Fyrrverandi tøkniovastin í Nokia, Matti Niemelä, sum var við at menna heimsins fyrstu fartelefonir, gjørdist sjálvur álvarsliga sjúkur av mikrobylgjustráling frá fartelefonum. Harafturat varð staðfest, at hann hevði fingið Multiple Sclerosis (MS) — og nakrar kanningar vísa eisini, at mikrobylgjustráling kann økja vandan fyri MS. ——— Skrivað: Anne Nikka ⎪ Foto: Jukka Vuokola / Aamulehti Upprunalig grein í finska blaðnum Satakunnan Kansa ⎪ Umsett úr enskum: J. Guttesen ——— Fyri Matti Niemelä, nú búsitandi í Tampere, 44 ár, var lívið sum í filmunum, tá hann sum ungur maður varð biðin at arbeiða...Les Meira
Mikrobylgjur »allarhelst krabbameinselvandi«, sigur IARC limurin Dr. Anthony Miller
Í eini hoyring fyri Toronto Government Management Committee í november mánaði í ár (2013), um víðari útbreiðslu og (tískil) størri tættleika av mikrobylgjugeisling frá lágum mastrum undir 15 metur, segði Dr. Anthony Miller, professor emeritus og epidemologur við Dalla Lana School of Public Health í Kanada, at síðan IARC í 2011 uppklassaði mikrobylgjur til klassa 2B, sum »møguliga krabbameinselvandi«, hava kanningar síðan víst, at mikrobylgjur nú eiga at fara enn longur upp á vandalistan, til 2A »allarhelst krabbameinselvandi«. Dr. Miller vísir til eina nýggja greining, sum hann og ísraelskir...Les Meira
Gro Harlem Brundtland: »Sleppi mær undan at tosa í fartelefon«
Fyri fyrstu ferð í nærum 11 ár hevur fyrrv. norski forsætisráðharrin, Gro Harlem Brundtland, úttala seg um sítt nógv umtalaða fartelefonbrúk. Úttalilsi frá Gro til norsku ávísina Aftenposten 28. juni 2013, kemur eftir, at norski heilsumálaráðharrin, Jonas Gahr Støre sunnudagin segði til Aftonbladet, at Brundtland aftur er byrjað at brúka fartelefon, tí hann og Brundtland samskifta við hvønn annan við smartfon. Tíðindini undraðu nógv, tí tað er ikki vanligt, at fólk, ið fyrst útvikla sokallað »elektro-ovurviðkvæmi« sleppa heilt av við sjúkueyðkennini – sum í Brundtlands’a føri er...Les Meira
WHO: Samanhangur millum tráðleysar telefonir og krabbamein í heilanum
Altjóða granskingarstovnurin fyri krabbamein (IARC), sum er stovnur undir WHO, er nú komin við endaligari niðurstøðu fyri radiofrekventar bylgjur (mikrobylgjur), eftir at hava viðgjørt evni í heili 2 ár, skrivar Microwave News í dag. Endaliga niðurstøðan (ein sokallaður monografur: sera gjøll niðurstøða um eitt spesifikt evni – ein gull standardur, so at siga), er í stuttum, at tráðleysar telefonir kunnu elva til krabbamein! Niðurstøðan hjá IARC at seta radiofrekventar bylgjur (mikrobylgjur) í klassa 2B (møguliga krabbameins-elvandi), verður søgd stutt og í einum setningi: »POSITIVUR...Les Meira

robotstxt: allowed

filter: keep


text:
Effodeildin, 3. umfar: ÍF – HB 0-0 Hetta var okkara næsti dystur á útivølli í Eysturoynni, og heldur ikki hesuferð megnaðu vit at fáa bóltin í málið. Tað jaliga er tó, at vit standa væl, eru stinnir í verjuni og
Og hann hevur svarað mær: "Náði mín er tær nóg mikið; tí at mátturin verður fullkomin í máttloysi." Nógv heldur vil eg tí fegin rósa mær av máttloysi mínum, fyri at máttur Krists má taka sær búgv hjá mær.
2. Kor 12,9
Tað er tápulig gudsdýrkan at gera gudstænasturnar meiri umráðandi enn Guð.
William Shakespear


text:
Útferð við Draganum
Friður, opið hav, oyggjar, sum stinga seg upp úr sjónum, steyrrøtt bjørg og ríkt fuglalív. Hetta er nakað av tí, sum tú kanst uppliva á einum túri við Draganum.
Um nóg nógv tekna seg, skipar seglskipið fyri føstum útferðum um summarið. Leiðin liggur norður undir tey stórslignu fuglabjørgini á Kalsoynni og Nakkan á Kunoynni.
Dragin skipar eisini fyri starvsfólkaútferðum, túrum fyri ferðafólkabólkum, privatum túrum og øðrum. Til ber sostatt at bíleggja ein túr, sum er skraddaraseymaður til tykkara tørv.
Fiskitúrar við Draganum eru seinastu árini vorðnir alsamt betur umtóktir. Talan kann vera um ein fiskitúr, sum varar nakrar tímar, ella eitt heilt vikuskifti, har fólk sova og eta umborð. Eisini er havfisking við tráðu, har fólk kappast, ein sera spennandi fiskiháttur. Toskatráður til 10 fólk kunnu leigast umborð, og fólk kunnu sjálv flekja fiskin umborð og taka hann heim við.
Dragin hevur messu við 8 koyggjum og 27 sitiplássum, kahúttu við 4 koyggjum og 6 sitiplássum.
Dragin hevur ISM trygdarskipan, og er góðkendur av Skipaeftirlitinum til ferðafólkaflutning.
Til ber at bíleggja túrar og at frætta meiri á Visit Norðoy.
Meira kunning um Dragan finnur tú á: www.dragin.fo


text:
Siberia
Eystan Uralfjøll er Siberia (russiskt; Cиби́pb) - Russiski parturin í Ásia. Ovurstórur, mest sum óbygdur landspartur, ið er heilt eystur at Kyrrahavi. Meginparturin av Siberia er tættur nálaskógur, ið russar nevna taiga. Í hesum breiða og langa skógarbelti er fjórðingurin av øllum viði í heiminum. Longri norður vir koma, tynri verður skógurin, tí veðurlagið verður kaldari. Norðan fyri skógarmarkið eru frostmýrarnar (tundra), har er frost í jørðini alt árið.
Í Siberia eru nógv ráevni, til dømis gull, olja, uran og gimsteinar.
Dýralívið[rætta | rætta wikitekst]
Skógirnir í Siberia eru sannur kovi og gott skjól hjá dýrum, til dømis rein, bjørn og íkorni, teir longu og køldu veturmánaðirnar. Her livir eisini størsti tikari í heiminum, kongatikarin ella siberiatikarin. Hann hevur ógvuliga tjúkkan feld.


text:
Ein fittur føroyskur dreingjaflokkur
Á veg yvir at fáa mær ein bita á miðdegi í dag, gekk eg mær á stóru grasfløtuni fram á ein føroyskan dreingjaflokk, sum júst vóru við at gera seg lidnar við andaktina áðrenn døgurða. Eg steðgi á og bíði til teir eru lidnir. Spyrji teir so, um eg ikki líka kann fáa orðið á teir eina løtu, og jú, tað er ongin trupuleiki. Teir eru bæði blíðir og fryntligir.
Teir eru 6 dreingir á liðnum og so leiðarin, sum eisini er ungur. Teir siga við ein munn, at hetta hevur verið ein framúr góð og uppbyggjandi lega, bæði andaliga, men eisini tá teir hugsa um at skapa vinarløg. Og so er tað eisin avbera stuttligt at vera her.Teir hava fingið fleiri vinir úr øðrum londum, og onkur av teimum smílist eitt sindur uppá meg og sigur, at har har er onkur drongur ímillum eisini – hvør skal siga, tað eru mest gentir. 😊 Teir halda, at tað er lættast at samskifta við norðurlendingar. Eisini siga teir, at ígjøgnum ítróttin eru teir komnir at kenna fleir onnur ung.
Dreingirnir á hesum liðnum vilja heilt víst viðmæla og eggja øðrum at fara á Teenstreet. Teir halda, at legan er framúr væl fyriskipað, og at tilfarið, teir brúka til andaktir og bíbliutímar, er gott.
Vit ynska dreingunum framhaldandi góða legu.
Skrivað: Eyðun á Lakjuni


text:
"Úr myrkrinum" eitur nýggj bók um listamannin Tórodd Poulsen, sum Kinna Poulsen hevur skrivað. Heitið sipar til eina tráan hjá listamanninum at koma upp í ljósið, men bókin er eisini ein lýsing av einum avantgardulistamanni og hansara samtíð.
Kinna Poulsen hevur fylgt við listamanninum og ummælt hansara verk í tjúgu ár, og bókin er eisini grundað á alt tað, hon hevur skrivað um hann í tíðarskeiðinum 1997-2017. Bókin snýr seg um yrkingar, myndlist og tónleik eftir Tórodd Poulsen, og um hvussu hansara verkhava verið móttikin.
Síðan Tóroddur í 1984 gav út yrkingasavnið Botnfall, eru næstan fjøruti útgávur komnar frá honum umframt prent á Steinprenti og annað mangt. Í 2013 varð hann heiðraður við Mentanarvirðisløn landsins.
Leygardagin 14.oktober letur hansara 60 ára føðingardagsframsýning Tóroddur & Co upp í Steinprenti frá 15-17.


text:
Seinastu vikuna havi eg varpað ljós á mentanarstarvslønarmóttakarar á Topp 20 listanum í Norðlýsinum yvir tjúgu føroysk listafólk, sum landið hevur gjørt mest íløgu í. Onkur listafólk vóru gloymd á listanum, t.d. Rannvá Kunoy, sum fekk 3 ára starvsløn fyri nøkrum árum síðani og hvørs myndir verða framsýndar í Saatchi í London í mars í ár. Jóanes Nielsen, Eivør Pálsdóttir, Tóroddur Poulsen, Carl Jóhan Jensen, Sunleif Rasmussen og Hanni Bjartalíð hava somuleiðis øll veldug verk aftanfyri seg og eru øll í gongd við at leggja aftrat verkinum.
Hetta sama má sigast um Hansinu Iversen, sum í løtuni hevur framsýningina Lonely Hearts (saman við Jóhan Martini Christiansen) á Skipasmiðjuni MEST – har er opið hósdag til sunnudag frá 15-18. Hansina Iversen hevur málað á veggirnar á framsýningini, og hervið fær listin eitt forgeingiligt brá. Tí tá framsýningin er av, verða veggirnir málaðir og harvið eru verkini hjá Hansinu ikki longur til. Tað sæst á framsýningini, at listakvinnan er í besta aldri, men við nógvum og góðum royndum. Tað er tessvegna sera skilagott av nevndini í Mentanar-grunninum at gera íløgu í Hansinu Iversen – vit síggja longu nú, at hetta er ein fruktagóð íløga.


text:
Matwork Pilates skeið í Pálshøll fyri ung sum eldri. Talan er um 6 vikurs skeið í viku 7 – 12.
Lær kroppin at kenna og fá betri kropskontrol 1 ferð um vikuna í 6 vikur kr. 1200,- , 2 ferð um vikuna í 6 vikur kr. 2000,-
Tilmeldaði velja seg á ynsktu venjingartíðirnar
Týsdagar 15-16 ella 19-20
Tórsdagar 14-15 ella 19-20
Les meira og meldið til á facebook – Movefo ella skriva til. 789920
Stutt um Pilates
Pilates snýr seg um at styrkja vøddanar – eisini teir smáu – við serligum venjingum, ið stimbra koordination og balansu.
Venjingarnar eru passandi fyri ung sum eldri. Við pilates fært tú ein sterkari krop og betri kropsburð.


text:
Allar heilsutænastur á sama stað
- Við at flyta heilsumiðstøðina undir sama tak sum Klaksvíkar Sjúkrahús verður brúkarin settur í miðdepilin, tí við hesum hann flestu heilsutænastur á sama staði, og samstundis verður skapt eitt enn sterkari heilsufakligt umhvørvi, sum bara kann betra møguleikarnar fyri enn betri viðgerð og tænastu her í økinum, sigur Jógvan Skorheim, borgarstjóri.
- Um nøkur ár verða eitt nú kommunulæknar, skaðastova, laboratorii, røntgen, økispsykiatriin, heimasjúkrarøktarfrøðingar, fysioterapiin og aðrar heilsutænastur allar savnaðar undir eitt og sama tak á Klaksvíkar Sjúkrahúsi, sum fer tað at gera tað høgligari fyri okkum borgarar at greiða øll slík ørindi um eina leið, sigur Jógvan Skorheim, borgarstjóri, sum sjálvur hevur staðið á odda fyri at gera eina heilsuheildarætlan fyri norðurøkið.
- Hetta er ein liður í at skipa bý okkara á ein hátt, har brúkarin verður settur í miðdepilin, tí umframt at vit við hesum fara at fáa flestu heilsutænastur á sama staði, so fer hetta eisini at styrkja tað heilsu-fakliga umhvørvið, forða fyri óneyðugum dupultfunktiónum og geva nýggjar møguleikar fyri at samskipa og menna heilsutænasturnar til bogaran, heldur borgarstjórin.
KS heilsuhús burturav
Fyri at kunna flyta heilsumiðstøðina inn undir sama tak sum Klaksvíkar Sjúkrahús, er tað ein fortreyt, at partar av Norðoya Røktarheimi fyrst verða fluttir út haðani. Hetta er sostatt ein felags verkætlan millum landið og kommunurnar í Norðoyggjum, har landið rindar 15 mió. av kostnaðinum av at betra atkomuna til KS og til innrætting av heilsumiðstøðini, meðan kommunurnar bera kostnaðin av at gera byggja nýtt røktarheim og eldrabústaðir í betur hóskandi og meira náttúruvinarligum umhvørvi.
- Tað er sostatt ikki rætt, sum onkrar røddir hava ført fram, at landskassin rindar allar útreiðslurnar av hesi verkætlan. Heldur er talan um eitt gott samstarv, har kommunurnar lata landinum eitt verandi røktarheim og sjálvar bera kostnaðin av at byggja nýggj røktarheimspláss og eldrabústaðir, og í viðurlag rindar landskassin so íløguna í nýggju heilsumiðstøðina, upplýsir Jógvan Skorheim, borgarstjóri.
- Norðoya Røktarheim hevur verið og er framvegis eitt sera væl virkandi røktarheim, sum sanniliga hevur tænt okkara borgarum væl, men tað skerst ikki burtur, at plaseringin er ikki tann besta til røktarheimspláss, tí atkoman hjá búfólkunum til uttanumøkið og at njóta náttúruna er ikki serliga góð, sigur Jógvan Skorheim, sum eisini staðfestir, at hetta røktarheimið varð bygt í 1983 og er sostatt umleið 35 ára gamalt. Ein endurnýggjan og nútímansgerrð er tí ikki av leið at fara undir nú.
- Vinningurin av øllum hesum er, at KS meira burturav verður miðstøð fyri flestu heilsutænastur her í norðurøkinum, samstundis sum røktarheimsplássini verða flutt í betur hóskandi og hugnaligari umhvørvi, upplýsir Jógvan Skorheim, borgarstjóri.


text:
Orð: Lina Sandell
Lag: Ókendur
Týtt úr donskum: Victor Danielsen
Upprunaheiti: Vart går du, vart går du, o människa, säg? / Hvor går du, hvor går du
1. Hvar fert tú, hvar fert tú – áh, svara nú mær –
hvønn veg liggur leið tín, hvar ætlar tú tær,
hvat virkar tú fyri á foldum?
Hvat talar og hugsar tú, hvat er títt stríð,
og hvør er tín tráan ta stokkutu tíð,
til kaldur tú liggur í moldum?
2. Minst, týdningarmikið er hetta, tí brátt
er lívið at enda, og niða og nátt
tær bíðar, um Gud tú ei kendi!
Tú steðga og hugsa, ger skjótt tað, tú gert,
ver vísur í, at ikki hagar tú fert,
sum ei er á neyðini endi!
3. Minst til, at um heimin tú hevur til gud,
so eigur tú hann sum tín einasta lut
og síðani Helvitis pínu!
Men søkir tú Jesus, tú vita skalt tað,
at Jesus teg elskar, hann stendur í dag
og spyr eftir sálini tíni.
4. Bert eitt varir um, royn at fata tað, tú!
Mót hesum alt annað, sum lokkar teg nú,
er hálmur og øska og einki:
At eiga í hjarta og samvitsku ró,
at kenna hitt bjargandi, reinsandi blóð,
sum loysir úr myrkursins leinkju.
5. Tú einaferð fara mást foldini frá,
og um tú ei kennir tín Frelsara tá,
hvør skal tá tín hjálpari vera!
Kom, trúgv tí á Jesus, sum frelsa teg kann,
tú kenn tína neyð, at tær tørvar júst hann,
ið frían frá synd teg kann gera!


text:
6. NOVEMBER 2016
Almennur valfundur verður í forhøllini á Landssjúkrahúsinum mánadagin 7. november kl. 15.00 til uml. 16.00.
Umboð fyri flokkarnar vera tilstaðar.
Johnny í Grótinum, sjúkrahússtjóri, byrjar við einum stuttum innleggi. Síðani fær hvør flokkur 2 min. til innleiðing.
Kári Mikkelsen tíðindamaður og samskiftisráðgevi verður fundarstjóri.
Evnir til valfundin, sum vit á LS m.a. kundu hugsa okkum at hoyrt meiningar um, eru:
- Hvussu tryggja vit eitt betri samstarv millum LS og Tórshavnar Kommunu um nakrar av veikastu borgarum landsins, liðugt viðgjørdar sjúklingar?
- Hvussu kann samstarv millum LS og Tórshavnar Kommunu tryggja, at høvuðsstaðurin fær sum mest burtur úr størstu almenna byggjaríinum komandi 4 árini?
- Hvussu kunnu LS og Tórshavnar Kommun samstarva um økið rundan um nýggja H-bygningin, her hugsa vit um t.d. parkering (parkeringskjallara í bygninginum), fjørðuna, prominadu yvir til Sandagerð og náttúruna annars?
- Hvussu við bussleiðini, fólk sum skulu møta t.d. kl. 07:00 til arbeiðis, fáa ikki brúkt hana?
- O.a.
Vælkomin.


text:
Orð og lag: Lewis Hartsough
Týtt: Richard Danielsen
1. Leið meg heim til frelsuklettin!
Ei eg líta kann á meg;
á tí kletti kann eg hvíla,
skýli fyri meg og teg.
Niðurlag: Á tí kletti kann hon byggja,
sál mín, frelst og frí og glað;
undir honum kann eg liggja,
har er stormfrítt hvíldarstað.
2. Undir hesum gamla kletti
er eitt gott og tryggjað stað;
uttanfyri ýlir ódnin,
undir klettinum er læ.
3. Hesin klettur er mín frelsa,
náðistreymurin har rann;
har eg drakk av lívsins keldu,
har eg frið við Harran fann.
4. Jesus, tú mín frelsuklettur,
eg vil syngja til títt prís,
til eg einaferð í Himli
syngja skal á betri vís!


text:
Orð: Ivar H. Bolsö
Týtt: Gudna Midjord
Maran ata-rópið ljóðar! Skjótt tað ljóðar síðstu ferð
og vár Brúðgóm tá vit síggja skýggjum í.
Og tær tíggju brúðarmoyggjar høvdu lampur við og fóru
út at møta Brúðgóminum um miðnáttstíð.
Niðurlag: :,:Vakir tú, tá Jesus kemur?:,:
Vakir tú, tá Jesus kemur skýggjum í?
Men tá Brúðgómurin drálaði, tær allar sovnaðu!
Vakir tú, tá Jesus kemur skýggjum í?
2. Men á náttartíð nú ljóðar rópið fyri síðstu ferð:
Vakna upp tí nú er Brúðgómurin nær!
Tá tóku tær sínar lampur, men bert fimm høvdu olju á,
hinar fimm í myrkri máttu standa tá!
3. Ert tú sovnaður mín vinur? O, so mást tú vakna nú
áðrenn Lúður ljóðar: Jesus kemur skjótt!
Fyll olju lampu á, so bjart hon lýsa má,
tí um stutta tíð skal hurðin verða læst!
:,: Skalt tú uttanfyri standa?:,:
Skalt tú uttan fyri dyrnar standa tá?
Hoyr, tá Jesus siga man: Eg kenni ikki teg!
Skalt tú uttanfyri dyrnar standa tá?
:,:Eg skal innanfyri vera,:,:
eg skal innanfyri dyrnar vera tá!
Og Jesus siga man: Vælkomin heim, Mítt barn!
Eg skal innanfyri dyrnar vera tá!


text:
Nú árið 2010 er hálvrunnið, kunnu vit staðfesta at ‘superdraktirnar’ veruliga gjørdu mun, og at tað tískil er nógv torførari at seta met. Einki heimsmet er sett enn í ár, í mun til 66 á langgeil og 73 á stuttgeil í fjør, og heldur einki evropamet. Danir hava sambært scmsom.se sett éitt danskt seniormet, tá ið Mathias Gydesen í apríl svam 54.66 í 100 rygg í USA. Svenski Simon Sjödin hevur sett tvey svensk seniormet í 200 og 400 blandað, í Amsterdam í mars mánaða. Norðmenn hava sett 4 norsk, finnar 2 finsk og íslendarar 2 íslendsk. Men føroyingar, teir hava hesa somu tíð sett í øllum førum 20 føroysk seniormet á langgeil og 11 á stuttgeil, umframt 51 føroysk juniormet á langgeil og 43 á stuttgeil.
Men fyri tað kunnu vit væl fegnast um, at tað enn gongur framá hjá serliga kvinnum men eisini monnum, hóast at ‘superdraktirnar’ vórðu bannaðar her við byrjan av 2010. At metini nú í flestu førum eru betran av metum sum vórðu sett í hesum superdraktum í fjør, og at svimjararnir sum heild eru avbera ungir, ið seta sjálvt seniormet. Viðvíkjandi seniormetum á stuttgeil er ikki neyðugt við nakrari umbering, tí hesi hava føroyskir svimjarar kappast um líka aftur til tá teir itu Elmar Ósa og Martin Venned og teir. Ein svimjari sum Magnus Jákupsson prógvar at tað ber til at svimja skjótt eisini í stuttibuksum, og ein svimjari sum Birita Debes at man væl kann svimja skjótari á lítlum stevnum sum í Hafnarfirði í ár, hóast man í fjør svam í Jaked á heimsmeistarastevnu í Rom.
Framtíðin er bjørt, enn, og vit nærkast hinum.


text:
Nólsoyingar bjóða til árligu svimjingina yvir um fjørðin, leygardagin 11. august kl 15:30, møta kl 14:30. Í ár kanst tú velja millum at svimja og renna annaðhvørt allan teinin á umleið 4000 metrar, frá niðanfyri hjá radioamatørunum í Havn til heiðursportrið í Nólsoy, ella ein stytri tein á umleið 1000 metrar, frá einum báti út fyri Nólsoy til heiðursportrið.
Hetta er tíggjunda árið at skipað verður fyri svimjing til Nólsoyar. Luttøkugjaldið er 250 krónur, og tú mást hartil sjálv/ur fáa til vega ein rímiligan stóran bát, tvey vaksin hjálparfólk í bátinum, VHF og vátdrakt. Tilmelding fer fram her á triathlon.fo. Sí annars viðfestu innbjóðing frá fyrireikarunum.


text:
Enn einaferð hevur Høgni Hoydal verið í fjølmiðlunum við eini av sínum afturvendandi greinum, har hann viðgerð sambandspolitikk mótvegis fullveldispolitikki, og aftur hesaferð er greinin full av faktuellum feilum.
Hóast vit eru mong, sum ferð eftir ferð hava víst honum á skeivleikarnar í hansara pástandum, so tykist hetta ikki at rína við. Tvørturímóti sær út til, at hann vil sleppa at endurtaka hesar skeivu pástandirnar.
Avlopið var danskt
Høgni skrivar í nýggjastu greinini, at fullveldissamgongan frá 1998 – 2003 hevði yvirskot hvørt einasta ár og rindaði uttanlandsskuldina niður.
Her átti hann, fyri rættleikan skuld, at lagt afturat, at samlaða avlopið hesi árini var bara 2,6 milliardir krónur, hóast heildarveitingin úr Danmark í sama tíðarskeiði var meira enn 5 milliardir krónur (umframt aðrar ríkisveitingar, sum ikki eru partur av heildarveitingini). Tað vil siga, at hvør einasta króna, sum fullveldislandsstýrið spardi upp og hvør einasta króna sum bleiv brúkt til at gjalda skuld við, kom í landskassan sum heildarveiting úr Danmark. Og harumframt rindaði heildarveitingin 2,5 milliardir krónur fyri rakstrarútreiðslur hjá fullveldislandsstýrinum hesi árini, umframt at aðrar ríkisveitingar rindaðu annan almennan rakstur í samfelagnum.
Men hetta sigur Høgni ikki. Tvørturímóti skrivar hann, at Føroyar í hesum tíðarskeiðinum vóru á veg til at byggja eitt sjálvbjargi og sjálvstøðugt vælferðarsamfelag, sum vit sjálvi rindaðu fyri.
Feilur í roknistykkinum
Tann næsti pástandurin í greinini hjá Høgna ljóðar soleiðis: ”Síðani vit tóku ábyrgdina í 2001 og gjørdu okkum leys av meiri enn helvtini av danska blokkinum, er okkara samlaði búskapur – t.e. øll tey virði, ið vit skapa sjálv – meira enn tvífaldaður.”
Nú má eg spyrja: Hvussu roknar Høgni? Blokkurin var 995 mió. krónur í 2001 og lækkaði við 366 mió. krónum. Nær er 366 blivið meira enn helvtin av 995? Og hvat hendi við úrslitinum hjá landskassanum tá blokkurin minkaði? Avlopið í 2001 var 697 mió. krónur og í 2002 var tað 191 mió. krónur (áðrenn avdráttir vóru goldnir av lánum). Í 2003 var avlopið bara 22 mió. krónur – tað vil siga, at tað var ikki nóg stórt til at rinda fyri avdráttir. Er tað soleiðis vit skapa eitt ”sjálvbjargi og sjálvstøðugt vælferðarsamfelag, sum vit sjálvi rinda fyri?”
Eftir bert tveimum árum minkaði talið á botnlinjuni við ikki minni enn 675 mió. krónum, og nú situr høvuðskokkurin aftanfyri hetta átakið í andstøðu og fýlist at samgonguni, tí at eftir hansara tykki gongur tað ov seint við at fáa undirskotið burtur. - Hansara undirskot!
Hvat hevur Tjóðveldi gjørt?
Síðani fer Høgni tann vanliga túrin aftur í søguna, fyri at útleggja fyri føroyingum, hvør ið gjørdi hvat fyri rættiliga nógvum árum síðani. Ein slíkur túrur endar sjálvsagt altíð við eini niðurstøðu, sum passar inn í dagsskránna hjá ferðaleiðaranum. Soleiðis er eisini hesaferð. Men tað sum undrar meg er, at hesir túrarnir vísa altíð til tað sum ”tjóðskapar og fullveldisrørslan” hava gjørt. Hví vísir Høgni ikki heldur til Tjóðveldi? Er tað kanska tí at tey stóru gomlu tingini hendu áðrenn Tjóðveldisflokkurin varð stovnaður, meðan tey nýggjastu eru umleið 40 ára gomul? Hvørji stór frambrot hevur Høgni at vísa á frá hansara egnu stjórnartíð, og hví eru tey ikki á listanum?
Tordi ikki at loysa
Høgni vísir á, at tað hevur kostað okkum nógv, at vit ikki eru fullveldi, og hetta sigur hann, at Kaj Leo Johannesen, løgmaður, hevur ábyrgdina av. Men var tað ikki Høgni Hoydal, sum í 1998 varð valdur inn á ting og seinni í landsstýrið, við einum lyfti um, at hann skuldi skipa Føroyar sum fullveldi? Øll vita, at hann megnaði ikki uppgávuna, og er tað so sum hann nú sigur, at hetta hevur kostað Føroya landi milliardir, ja so má hann eisini taka ábyrgdina av, at hann ikki kláraði at skaffa okkum atgongd til hesar milliardirnar.
Hví gjøgnumførdi Høgni Hoydal ikki fullveldisætlanina, um hon var ein so stórur fíggjarligur vinningur? Hví lækkaði hann blokkstuðulin við ”bara” 366 mió. krónum? Hví tók hann ikki alt burtur, tá tað nú er so lætt og gott og leskiligt? Og til seinast: Hví skeyt Tjóðveldi upp í teirra alternativa fíggjarlógaruppskoti fyri 2015, at blokkstuðulin í ár skal vera 615 mió. krónur – eg meini so við... - hann skrivar um at fara til Danmarkar við húgvuni í hondini.
Jú løgmaður hevur rætt tá hann sigur, at Tjóðveldi hevur kostað okkum seks milliardir - sum man svara til millum 300.000 og 400.000 krónur fyri hvørt einasta húsarhald í Føroyum.


text:
Orð: Mourits Mohr
Lag: Min Amanda var fra Kerteminde
Eg ein syrgiligan sang vil syngja
um ta stóru, stóru kerligheit,
um ta hjartasorg, sum meg man tyngja,
men sum eingin uttan eg um veit.
Og tit ungu menn, sum hetta hoyra,
minnist til, góð eru gomu ráð!
Skrivið tykkum aftan fyri oyrað
hetta, sum eg nú skal siga frá:
Væl eg minnist enn, tá elskhugseldur
mínar hjartarøtur festi í,
og í knokkinum var alt ein meldur,
ei eg sansa kundi stað og tíð.
Men, mín Jetta, eg var alt ov smæðin,
tordi ikki sigla lívsins hav.
Tú í tonkum mínum var um dagin
og um kvøldið, tá eg ikki svav!
Tvinnar vikur gingu, og hin triðja,
Jetta brosti lokkandi mót mær.
Eg, mín lortur, tordi einki siga,
bara rodnaði, tá hon var nær.
Tá spann ilt í meg, eg var uppøstur,
hetta her fór ei at bera til!
“Hjartað kolast upp, tú verður pøstur,
her má fáast annað, betri skil!”
So kom sunnudagur. “Nú skal bera
ella bresta, júst sum lagnan vil!
Her er einki annað, tú kanst gera,
uttan drekka, so tú kennir til!”
Tað var skjótt, eg hevði fingið kenning,
– drukkið bæði øl og brennivín.
Og eg kendi, dirvið var í menning.
“Ja, í kvøld skal Jetta verða mín!”
Brátt í dansi mær eg mundi fetta,
kvað um ástarleik og blóðugt stríð.
Og við mína lið, har dansar Jetta,
fín og yndislig, so góð og blíð.
Skjótt eg kendi, at eg fór at odna,
helt við Jettu, at so heitt her var.
Jetta smíltist, hevði hug at rodna,
men var annars púra samd við mær.
Uttanfyri har var eira svalligt,
– stjørnur glampaðu, og mánin sá.
Tó helt Jetta, har var nakað kaldligt,
eg mín arm um hana legði tá.
So vit fylgdust oman gjøgnum bøin.
Eg bert sveimaði, mín fótur fleyg.
Ja, eg sveimaði og var so løgin,
kendi hjartatrongd og svára neyð.
“Kæra Jetta mín, mín dýri skattur,
tað er eitt, sum eg so illa vil.
Hav gott tol eg veri skjótur aftur,
tú mást bíða her eitt lítið bil.”
So eg rann, tí mánin fór at skína,
– eg var bleikur sum hitt hvíta lín.
Á, denn hjartailska, á denn pína,
– á, dett lumska øl og brennivín.
Tá eg aftur kom, var eingin Jetta,
nipin, einsamallur har stóð eg!
Mær var lagað, at eg skuldi detta,
skuldi grulva eftir kærleiksveg.
– Ja, mín ungi vinur, minst til hetta:
Slík sum mín kann verða lagna tín.
Sjálvt um gentan ikki eitur Jetta,
smakka aldri øl og brennivín!


text:
Mikkjal er nøgdur við lutakastið
- Eg kenni ikki til styrkina á liðunum á Malta í løtuni, men sum útgangsstøðið haldi eg, at hetta er eitt spennandi lutakast, har vit hava ein møguleika at spæla okkum víðari, sigur KÍ venjarin Mikkjal K. Thomassen.
KÍ skal spæla ímóti Birkirkara frá Malta í Europa League. Eitt lið, sum veruliga hevur gjørt um seg í Europa seinnu árini, men í KÍ er man nøgdur við lutakastið, tí man vildi sleppa undan liðunum frá Litava og Wales.
- Hatta er eitt spennandi lutakast og vit halda okkum hava ein møguleika at koma víðari. Men eg havi ikki sett meg inní styrkina hjá Birkirkara enn, so tað er eitt sindur trupult at meta um. Fyri framman liggur eitt stórt greiningararbeiði, og tað byrja vit so smátt uppá nú, tá tíðin er til tað, men ikki fyrr enn báðir landskappingardystirnir eru spældir kunnu vit seta fult fokus á Europa League uppgávurnar. Eg havi góð minnir frá Birkirkara, tí vit slerdu teir út í 2006. Tá vóru vit fysiskt betri fyri, men teir høvdu góðar leikarar. Teirra kapping liggur still nú og ofta eru hóparnir ikki endaliga mannaðir, so tað kann geva okkum ein fyrimun. Hinvegin kann hitin á Malta vera ein avbjóðing, sigur Mikkjal K. Thomassen, sum vónar at fáa eitt nóg gott úrslit á Malta í fyrra dystinum til, at KÍ á heimavølli skal hava ein realistiskan møguleika at koma víðari.


text:
Tíðindi
12. apríl 2018
- At varðveita mentanararv okkara er ein av høvuðsuppgávunum hjá fólkaskúlanum, segði Jógvan á Lakjuni, og hann segði, at ein partur av mentanararvinum er sangskatturin.
Jógvan á Lakjuni sigur, at alt eigur at verða gjørt fyri at varðveita henda týðandi mentanararv okkara, og tí eigur at verða álagt skúlunum at læra børn og ung vanligar føroyskar barnasangir, fosturlandssangir og sálmar. Hann hevur frætt, at onkrir skúlar gera minni við morgunsang enn fyrr og tað heldur hann er ein stórur missur og tí eigur at verða beinleiðis sett í lógina, at allir fólkaskúlar skulu hava morgunsang við øllum børnum í skúlanum.
- Í summum skúlum er sangurin fluttur inn í skúlastovuna, og so valdast, um lærarin heldur seg til, sigur Jákup av Skarði, fyrstilærari í Nólsoy um morgunsangin.
Tá ið Jákup av Skarði á sinni var í starvsvenjing í Stóru Dímun hjá Bjarna í Sjúrðagarði, sála, høvdu tey stundum morgunsangin, tá ið morgunlesturin var í útvarpinum, tí so fingu tey sálmasangin við beinleiðis úr hátalaranum.
- Og tað riggaði fínt har, sigur fyrstilærarin í Nólsoy.
Herfyri gjørdi hann tað, at meðan ein av teimum trimum lærarunum, sum vanliga syngur fyri í skúlanum í Nólsoy, var á skeið, valdi hann tey bæði fyrstu ørindini úr sálmi nr. 91, sum ljóðaði úr hátalarum,"Nú komu boð við einglum dýr". Hann heldur, at hetta er ein møguleiki, men tað er eisini ein spurningur um, nær tey hava morgunsangin.
Jákup av Skarði minnist úr tveimum skúlum, at tú møtir inni í einari høll klokkan átta at syngja. Lærararnir koma við kaffikoppi, og næmingarnir koma geispandi – og tá er ikki so lætt at syngja – so syngja tey tvey ørindi, men so verður avbrotið, tí nú biðja tey Faðirvár, og tá ið hava biðið Faðirvár, skulu tey syngja triðja ørindi.
- Tú skipar tað so pussiga, men her dámar mær væl hesa skipanina, at vit fara fyrst í tíman og práta, og næmingarnir siga tað, sum liggur fyrst á, um, hvat er hent og tílíkt, og so møta við tjúgu minuttir yvir níggju til morgunsang.
Jákup av Skarði heldur, at tað er gott tá at byrja við sálminum og so biðja Faðirvár. Tað kann gera tað sama, um sálmurin er eitt ørindi ella sjey ørindi. Tey syngja sálmin lidnan, og so biðja tey Faðirvár. Síðan hava tey ein føroyskan sang og ein útlendskan sang – hvønn dag.
Í Nólsoy hava tey annars tvey tey seinastu árini valt eitt sett fyri alla vikuna, so at tað er lættari at syngja við t.d. mikudagin, tey duga hann betur, og fíggjadagin gongur hampiliga væl at syngja. Og so skifta tey til vikuna eftir.
Jákup av Skarði, fyrstilærari í Nólsoy, sigur frá, hvussu tey gera í Nólsoy. Hann veit ikki rættiliga, hvussu morgunsangurin annars er skipaður kring um í landinum, men Jógvan á Lakjuni verður nevndur her, tí at hann í viðmerkingunum m.a. sigur um uppskot sítt: " ... at varðveita mentanararv okkara er ein av høvuðsuppgávunum hjá fólkaskúlanum (...) Tað er í mongum førum soleiðis, at tað var í skúlanum, tú lærdi barnasangirnar, fosturlandssangirnar, sálmarnar og kvæðini, sum tú dugir uttanat sum vaksin. Tíverri vísir tað seg, at ungfólk nú á døgum ikki hava so lætt við at syngja vanligar føroyskar fosturlandssangir".
Myndin:
Tá ið Jákup av Skarði, fyrstilærari í Nólsoy, á sinni var í starvsvenjing í Stóru Dímun hjá Bjarna í Sjúrðagarði, sála, høvdu tey stundum morgunsangin, tá ið morgunlesturin var í útvarpinum, tí so fingu tey sálmasangin við beinleiðis úr hátalaranum
Tekstur og mynd: Sonne Smith
Skúlablaðið
Pedda við Stein gøtu 9
100 Tórshavn
Tel. 23 57 73
Teldupostur: turid@bfl.fo ella skulabladid@lararafelag.fo
2015 © Bókadeildin. All rights reserved.


text:
Ung í arbeiði
Ung í arbeiði
Ung í arbeiði er arbeiðsverkætlan, har ung í aldrinum 15-16 ár kunnu arbeiða á kommunalum og privatum arbeiðsplássum í tvær vikur av summarfrítíðini. Luttakarar verða settir og løntir eftir galdandi treytum á arbeiðsmarknaðinum, og miðjað verður mótí, at hvør luttakari arbeiðir í tvær fylgjandi vikur í part.
2018: Arbeiðstíðin er frá mánadegi 2. juli til og við fríggjadagin 10. august (vikur 27 - 32)
Melda til Ung í arbeiði her (tilmelding opin frá 1. til 15. mai)
Fyri at taka lut skalt tú:
- Vera fylt/ur 15 ár 2. juli 2018 og ikki vera fylt/ur 17 ár 10. august 2018
- Vera sinnað/ur og tøk/ur at arbeiða í tvær fullar arbeiðsvikur á rað
- Møta til eina samrøðu í Verkstovuni í Kirkjubrekku 11
Gev gætur, at endaliga tilmeldingin er treytað av, at tann tilmeldaði møtir upp til samrøðuna, ið verður hildin eftir først til mølle, ímillum kl. 15-18 í døgunum 28.-31. mai.
Verkstovan
Høvuðsstøðin hjá Ung í arbeiði í ár kallast Verkstovan. Hon er staðsett í kjallaranum í gomlu brandstøðini, sum liggur í Kirkjubrekku 11.
Verkstovan er opin kl.14-16 hvønn gerandisdag, í allar tær seks verkavikurnar sum Ung í arbeiði er á skránni (vikurnar 27-32).
Verkstovan er eitt stað, har tey ungu, ið eru tilmeldaði UíA 2018 kunnu møtast og hugna sær, tá ið tey ikki eru til arbeiðis. Høvuðstema í Verkstovuni er "arbeiði", og tí er sjálvsagt ymiskt á skránni, sum hóskar seg til nevnda tema.
Hetta sigur lógin
Um arbeiðsumhvørvi á arbeiðsplássum á landi: Løgtingslóg um arbeiðsumhvørvi
Um, at siglingarbókin er eitt krav, um arbeiðast skal á sjónum: Kunngerð um siglingarbók
Um hóskandi arbeiði á sjónum hjá ungum undir 18 ár: Kunngerð frá sjóvinnustýrinum
Tak niður Ung í arbeiði faldaran
- Ungiarbeidi_faldari.pdf (89.69 KB)


text:
plakatin er hongd har...skullu vit akta ella yppa øksl og halda tað er synd í teimum sum hongt hava?
Eg haldi tað er synd í teimum sum hongt hava!!
Lívið ... hvussu liva vit tað? vit vita og vit vilja liva.. hví gerða sær lívið so strævi ?? einki / eingin sleppur undan teimum treytum vit liva undir... EINGIN..
Tað er so deiligt tá eystansysturin hevur tikið ræði av sunnan-og vestansystrunum, veit ikki av veðrið her úti í dalinum, men síggi at skýggini renna skjótt eftir himmalhválvinum men hoyri ikki eitt kiiis :) :)
Well... her verður laksur á skránni, sjálvt um eg veit at hann er viðgjørdur fyri lús og aðrar sjúkur, eg elski laks, ALSooo at nakar tímir at ofra pening uppá eina stóra "plakat" um at hvalur er giftigur, ja tað skilji eg ikki, vit vita at alt sum er í havinum er dálka.. og vit vita at allur matur eg viðgjørdur við.. E-meg-har og E-meg-her... sproytaður við hormonum og pensilini eru allir kálvar og oksar og ikki minst svín, høsnarungar og eg skal koma eftir tykkum við E-um...og vilja vit so verða GRØN ja, so er vatni vit vanda við dálka, atmosferan er dálka ja sjálvt seyðurin í Koltri er dálkaður ...vatni í skýggjunum kemur úr høvunum sum hesi ásofrelstu ikki vilja at vit skullu eta nakað úr.. !!!
Tjaaaaa eti tað tit vilja, tað tykkum dáma... vit eru sett í verðina at liva og njóta tað okkum er givið, tá umstøðurnar eru sum tær eru, og eg tori at pástanda at tað eru ikki VIT sum hava dálka alla jørðina, ja so mugu vit laga okkum til tær møguleikar sum eru og eg gleði meg til laks sum hevur liva við okkara strendur gerði Hollandaise-sós aftur við og eg gleði meg :) :) hví gerða sær lívið so strævi, kanska í morgin er tú burtur, og tað er ikki av tvøsti, spiki, sproytaðum kjøti ella fiski sum hevur svomi millum oyggjarnar, nei, tí tín tíð, tíni sandkorn í tíðarinnar glæsi var uppi... góðu tit, livi lívið, njóti tað og minnis til, einki er ein sjálvfylgja í okkara tíðarrokning <3


text:
Nýggjastu tíðindi
Nýtt ár, nýggj mál
- Hetta árið, sum júst er byrjað, verður serliga merkt av strembanini eftir at gera verkætlanir lidnar og at gera Klaksvíkar kommunu vakrari og betri at búgva í, sigur Jógvan Skorheim, borgarstjóri.
Ársskiftið er altíð gott høvi at seta sær mál og gera status fyri ætlanir, og hetta ger seg eisini galdandi í býráðshøpi, har arbeitt verður við nógvum spennandi málum í øllum støddum. Fleiri verkætlanir eru gamlir kenningar, sum komandi tíðina skulu fylgjast til dyrnar, men harafturat verða eisini nýggj átøk sett í verk fyri at betra og styrkja um støðuna hjá kommununi.
- Hetta komandi árið snýr seg fyrst og fremst um at halda fokus og syrgja fyri, at góða gongdin heldur fram. Stórar verkætlanir sum til dømis skúlabyggingin, rennibreytin og mentanarhúsið eru longu í gongd, og í teimum førunum ræður um at fylgja teimum tíðar- og arbeiðsætlanum, sum eru stungnar út í kortið. Harumframt nærkast vit mállinjuni við eitt nú íbúðarbygninginum á Biskupstorgi og sjóhitaskipanini, sum vit kunnu gleða okkum til at taka í nýtslu í vár, sigur Jógvan Skorheim.
Borgarstjórin leggur samstundis dent á stóra týdningin av, at arbeiðini, sum eru sett í gongd, skulu fylgjast heilt til dyrnar, eitt nú við snøggum kringsumstøðum og seinastu snøklunum, sum gera bygningar og umstøður sum heild snøggari.
- Vit leggja doyðin á, at ein verkætlan ikki er heilt liðug, fyrrenn hon bæði er tikin í nýtslu og arbeiðsøkið er ruddað. Nústaðni tá fáa vit fulla gleði av tí, sum vit hava latið byggja ella gera í aðrar mátar. Hetta er eisini í tráð við okkara ætlan um, at Klaksvíkar kommuna sum heild skal vera vakrari, og tí arbeiða vit eisini í løtuni við eini fráboðanar- og arbeiðsuppgávuskipan, sum bæði skal gera tað lættari hjá borgarum at gera vart við eitt nú órudd í kommunalum økjum og harumframt eisini gera arbeiðsgongdina lættari hjá teimum, sum hvønn dag virka hart fyri at halda kommununa reina og ruddiliga, greiðir borgarstjórin frá.
Japanskir gestir á gáttini
Í fjør fekk Klaksvíkar kommuna fyrispurning um vinarbýarsamstarv við japanska býin Taiji, og á býráðsfundi 3. oktober 2017 samtykti Býráðið einmælt at taka undir við avtaluni um vinarbýarsamstarv, og seinni í januar kemur borgarstjórin í Taiji, Kazutaka Sangen, til Klaksvíkar at skriva undir avtaluna.
- Tað var ein forvitnisligur og forkunnugur fyrispurningur at fáa, og í Býráðnum eru vit øll samd um, at møguleikin fyri at knýta samband við ein bý í Japan, sum jú er av heimsins allarstørstu fiskamarknaðum, er ein góður møguleiki til frama fyri Klaksvík sum fiskivinnubý og Føroyar sum heild, sigur Jógvan Skorheim. Hann leggur afturat, at hann á síni vitjan í Japan í fjør lærdi nógv um landið og mentanina, sum Klaksvík nú við vinarbýarsamstarvinum fær samband við.
- Gestablídnið, ágrýtnið og dugnsemið, sum japanar leggja fyri dagin er hugtakandi og imponerandi, og okkara samband við umboðini úr Taiji hevur higartil givið ábendingar um, at vit óivað kunnu læra nógv av teimum og teir av okkum, sigur borgarstjórin. Kazutaka Sangen, borgarstjóri í Taiji og fylgi hansara koma aftur til Føroya á vitjan í komandi viku.
Nýtt í kommununi
Klaksvík í fokus endaði hóskvøldið við einum braki í nýumvælda Spinnarínum. Les meira »
Fitt av fólki vóru við, tá Skúlatrøð og ítróttarøkið vóru í fokus mikukvøldið. Les meira »
”Virkin eldri” er vorðið eitt afturvendandi og vælkent hugtak, og sæst tað aftur í býarmyndini, at fólkapensjónistar í Norðoyggjum… Les meira »


text:
Franski orkurisin Total hevur eftir eina gjøgnumgongd av Norðsjóvarvirksemi sínum - eftir keypið av Maersk Oil - valt at selja partabrøv síni í tveimum norskum oljuøkjum til Statoil fyri 1,45 mia. dollarar, svarandi til 9 mia. danskar krónur, skrivar Reuters.
Statoil fer at yvirtaka tey 51 prosentini hjá Total í Martin Linge økinum og lut tess upp á 40 pst. í Garantiana fundinum á norska landgrunninum.
“Komandi yvirtøkan av Maersk Oil hevur fingið okkum at gjøgnumganga virksemi okkara í hesum umráðnum fyri at fokusera upp á umráðini, har Total fer at kunna skapa synergiir og avmarka breakeven-punktið,” sigur Arnaud Breuillac, stjóri fyri leiting og framleiðslu hjá Total.
Eins og fleiri onnur oljufeløg - sum t.d. BP og Exxon Mobil - ætlar Total í Norra at fokusera upp á ognirnar, har tey ikki sjálv eru virkin sum fyristøðufelag.
Keypið hjá Total av Maersk Oil fyri 7,45 mia. dollarar varð fráboðað 21. august.
Kelda: Reuters


text:
Tey eru nú um at verða liðug við næsta sett av innleiðandi riðlum á Mare Nostrum stevnuni í Barcelona, har eisini teir báðir føroyingarnir Óli Mortensen og Alvi Hjelm royna seg. Og aftur í dag gekk tað útmerkað, við tað at Alvi megnaði at svimja seg til B-finalu.
Alvi svam 4:40.49 og 12. bestu tíð av teimum 21 luttakandi í 400 blandað, sum merkir at hann sleppur at royna seg aftur í B-finaluni seinnapartin. Besta tíð hjá Alva er 4:35.80 í ár, frá Danish Open í apríl mánaða, og føroyska metið hjá honum 4:30.17, frá Danish Open í 2016.
Óli svam 15:57.76 og 6. bestu tíð av teimum 8 í morgun, har so 8 aðrir og væntandi skjótari koma afturat í finalupartinum seinnapartin. Besta tíð hjá Óla er 14:45.66 í ár, frá tá ið hann vann gull á Danish Open í apríl mánaða. Persónliga metið hjá honum er 15:38.41, frá Danish Open 2016.
B-finalurnar byrja kl 16:00 í dag, spanska tíð, sum er kl 15:00 í Føroyum. Sambært tíðarætlanini er B-finalan í 400 blandað kl 16:07, spanska tíð.


text:
Snorri Brend
13.03.2014 - 08:21
Tíðindi > Mentan > Bygdatíðindi
SUMBA: Í farna mánaði vóru liðin 25 ár síðani Amy Bech byrjaði í starvinum sum skrivari hjá Sumbiar Sóknar Kommunu.
Til tess at heiðra hana, varð hildin samkoma á kommunuskrivstovuni í Sumba í hesum sambandi.
Fitt av fólki var møtt til samkomuna, bæði familja, vinir, sóknarfólk og onnur. Her varð Amy heiðrað við blómum og gávum.
Borgarstjórin sjálvur, Eyðbjørn Thomsen var ikki heima, og í hansara stað segði tí bygdaráðslimurin Niclas Hentze nøkur orð.
Hann var borgarstjóri í Sumba í árunum 2005 til 2008, og situr hann framvegis í bygdaráðnum í fjórðu setu síni.
Av teimum, sum sita í bygdaráðnum nú, er Niclas hann ið hevur arbeitt longst saman við Amy Bech.
Myndirnar eru frá samkomuni 14. februar.


text:
Orð: Herbert Brander
Týtt: Kajfinn Hammer
1. Mær tørvar biðja meir, tí einans bønin
kann bjarga hesi syndafullu verð;
ja, eg av hjarta, sál má fasta, biðja
so náðarinnar kraft meg reinan ger.
Niðurlag: Mær tørvar biðja meir, ja, eg má elska meir,
og eg má líta meir á Guð, sum sigur ber.
2. Eg kærleik’ sýna má, tí fólkið líður,
av fráfall’ ferst ein vilst og friðleys verð.
Men einans kærleiki kann stilla stríðið,
og veita hjálp har neyðin svárast er.
3. Ja, eg má líta meir á Harrans lyfti,
tí einans Lívsins Orð kann veita frið.
Um himmalin enn rivnar, jørðin skrædnar
hjá Honum trygt mín sál tó eigur frið.


text:
Rentustuðul
Rentustuðul verður veittur eftir umsókn til lán til egnan bústað, í sambandi við keyp, bygging, umbygging ella -væling av bústaðinum. Treytin fyri at fáa rentustuðul er at viðkomandi er fult skattskyldugur í Føroyum og býr í húsunum. Rentustuðul verður veittur fyri hvørt matrikulnummar, óansæð hvussu nógvir eigarar eru av ognini.
Rentustuðulin broytist bæði í prosentum og fyri upphædd rentustuðul verður veittur fyri.
Rentustuðul
- 2013: 36% av í mesta lagi kr. 130.000 í rentuútreiðslum
- 2014 og frameftir: 35% av í mesta lagi kr. 120.000 í rentuútreiðslum
Í sambandi við nýbygging verður rentustuðul latin fyri rentuútreiðslur í upp til 2 ár frammanundan at flutt verður inn í nýggja bústaðin. Gevið gætur at rentustuðulin verður útgoldin eftir at flutt er inn í nýggja bústaðin.
Eisini verður rentustuðul veittur til lestrarlán frá Studna/SU, eins og til øll lán veitt fyri 18. januar 1991.
Rentustuðul verður vanliga útgoldin mánaðarliga beinleiðis á kontu í peningastovni.
Ynskir tú at vita meiri um rentustuðul, er tú vælkomin at ringja til okkara á 359870, men annars vilja vit eisini ráðgeva tær at seta teg beinleiðis í samband við TAKS á tel. 352600 ella taks@taks.fo.
Suðuroyar Sparikassi hjálpir tær fegin við at senda umsóknina til TAKS um rentustuðul.


text:
Jan Müller
28.08.2014 - 21:39
At kostnaðarstøðið í veitingarvinnuni í grannalondunum er vorðið so høgt, og tann sannroynd, at Føroyar liggja so tætt upp at oljuleiðum í bretskum og norskum øki, kann vera medvirkandi til, at føroysk vinna og føroyskar havnir fáa størri og lættari atgongd til altjóða oljuvinnuna sum frálíður. Og at ein av heimsins størstu boripallum í hesi løtu verður umvældur í Føroyum kann gerast eitt vegamót fyri Føroyar og føroyskt vinnulív.
Jan Müller,
Stavanger
Ikki kann
sigast annað enn, at føroysku luttakararnir á oljumessuni í Stavanger, eru vælnøgdir.
Nógv vitjandi hava verið inni á føroyska landabásinum og kunnað seg um føroysku
oljuleitingina og føroyska oljuvinnu sum heild. Eisini hava føroysku luttakararnir
havt úr at gera at vitja fleiri av teimum túsundtals básunum á messuni við tí
endamáli at halda við líka verandi sambond men eisini fyri at knýta sambond við
nýggjar kundar.
Hóast enn
einki lønandi fund er gjørt, so hava Føroyar tó fleiri fyrimunir, tá talan er
um at gerast partur av vaksandi altjóða oljuvinnuni. Føroyar liggja nær ríkum
og sera virknum oljuleiðum í Bretlandi og Norra, og nú veitingarídnaðurin í hesum
londum hevur fingið orð á sær at vera alt ov dýrur, eru oljufeløgini farin at
hyggja eftir veitarum, sum kunnu veita vørur og tænastur fyri minni pening.
Her kunnu
Føroyar koma inn í myndina og gera tað longu. So teinurin frá oljuleiðunum
eystanfyri og sunnanfyri umframt príslegan kunnu saman gera, at føroysk oljuvinna
sum frálíður fer at fáa vind í seglini. Hetta síggja vit longu í dag, har stóri
pallurin West Hercules verður umvældur á Skálafjørðinum. Hetta arbeiðið er at
meta sum eitt slag av sveinaroynd fyri føroyskan ídnað.
Nú stórar útbyggingar
fara fram vestan fyri Hetland síggja eitt nú kommunurnar í Suðuroynni, Vágur og
Tvøroyri møguleikan fyri at kunna veita kappingarførar tænastur, nú tær liggja
tættast við oljuleiðirnar. Her verður m.a. hugsað um at brúka havnaøkini til goymslu
av rørum og aðrari tungari útgerð. Tað er greitt, at er kappingarneytin Aberdeen,
so er lagamanni at brúka føroyska havn sum veitingarpláss. Teinurin er so nógv
stytri, og helst er kostnaðarstøðið í Føroyum eisini væl lægri enn í
oljudeplunum á meginlandinum. Føroyar eru so eisini í kapping við havnir í bæði
Hetlandi og Orknoyggjunum, og aftur her kann kostaðarstøðið gerast ein
fyrimunur fyri Føroyar.
Ein tann
spurningurin, sum alla tíðina verður havdur á lofti í framløgum á ONS, er
nettupp høga kostnaðarstøðið hjá undirveitarunum bæði í Norra og Bretlandi.
Uttan mun
til um føroysku fyritøkurnar koma heimaftur við nýggjum sáttmálum ella ikki, so
er greitt, at ein oljumessa av hesum slag er við til at lata upp hurðar og
byggja brýr.


text:
Ingi Samuelsen
24.05.2017 - 17:48
Tíðindi > Samfelag & Politikkur > Landspolitikkur
Útlit eru til metstóra valluttøku, tá atkvøðast skal um um nýggja stjórnarskipan komandi flaggdag. Níggju av tíggju veljarunum ætla sær á val. Tað vísir ein fesk veljarakanning, sum Gallup Føroyar hevur gjørt fyri Tjóðveldi á Fólkatingi.
Av teimum 534 tilvildarliga spurdu veljarunum siga 89 prosent seg fara á val, tá ið fólkaatkvøða verður um eina føroyska stjórnarskipan hin 25. apríl 2018.
Spurd, um føroyingar eiga at staðfesta rættin til sjálvi at avgera, um vit skulu verða partur av danska kongsríkinum, er heldur eingin ivi millum føroyingar. Her svara 90 prosent av veljarunum at tað eiga vit, meðan fýra prosent siga nei og seks prosent siga seg ikki vita.
Kanningin vísir eisini at ein stórur meiriluti av veljarunum, 57 prosent, meta tað vera týdningarmikið, at Føroyar fáa egna stjórnarskipan. 25 prosent av veljarunum meta tað ikki vera týdningarmikið, at Føroyar fáa egna stjórnarskipan meðan 19 prosent av veljarunum hava ikki tikið støðu ella siga seg ikki vita.
Magni Arge, fólkatingsmaður fyri Tjóðveldi, fegnast um úrslitini.
- Kanningin staðfestir púra greitt, at spurningurin um eina føroyska stjórnarskipan hevur ómetaliga stóran áhuga millum føroyingar, og at tað er rætt at taka eina fólkaatkvøðu um málið nú. At ein stórur meiriluti tekur undir við, at vit fáa okkara egna stjórnarskipan, og níggju av tíggju veljarum ynskja at staðfesta rættin til sjálvi at avgera framtíðarstøðu Føroya, tað kann eg sum tjóðveldisumboð bara fegnast um, sigur Magni Arge í tíðindaskrivi frá Tjóðveldi.
534 veljarar hava svarað kanningini, sum Gallup Føroyar hevur gjørt fyri Tjóðveldi á fólkatingi í døgunum frá 3. til 15. mai.
Spurningarnir ljóðaðu soleiðis:
Metir tú tað vera týdningarmikið, at Føroyar fáa egna stjórnarskipan?
(57% svaraðu ja, 25% svaraðu nei, 19% svaraðu veit ikki)
Fer tú á val, tá ið fólkaatkvøða verður um eina føroyska stjórnarskipan hin 25. apríl 2018?
(89% svaraðu ja, 3% svaraðu nei, 7% svaraðu veit ikki)
Eiga føroyingar at staðfesta rættin til sjálvi at avgera, um vit skulu verða partur av danska kongsríkinum?
(90% svaraðu ja, 4% svaraðu nei, 6% svaraðu veit ikki)


text:
Minst sjey fólk hava latið lív í ódnini Michael, sum hevur herjað í fleiri amerikanskum statum. Niðurdottin trø og aðrar hendingar orsaka av storminum eru orsøk til deyðsføllini, sum hava verið í Florida, Georgia og North Carolina, skrivar Reuters.
Fýra av fólkunum doyðu í statinum Florida, ið varð serliga hart raktur av ódnini. Í Georgia doyði ein 11 ára gomul genta, tá hon varð rakt av einum stólpa frá einum bilhúsi, ið hevði rivið, skrivar AP.
Í gjár vendu íbúgvarnir í fleiri strandabýum í Florida aftur til heim teirra fyri at skoða oyðileggingarnar, orsaka av Michael. Ódnin rakti strondina í landnyðringspartinum av statinum mikudagin við eini ferð á næstan 70 metrar um sekundið.
Talan er um triðharasta stormin, sum nakrantíð hevur rakt meginlandið í USA. Michael helt fram har hann helvdi til yvirflóð í bæði Georgia og Virginia.
Reyði Krossur í USA upplýsir, at minst 20.000 fólk hava gist í serligum herbergum fyri neyðstødd í nátt. Minst 950.000 heim og bygningar lógu í streymloysi í gjár í statunum Florida, Alabama, North Carolina, South Carolina og Georgia, skrivar dr.dk frá Ritzau.


text:
CHEEEEEESECAKE!
àhh gud, eg elski cheesecake! Øll elska eina góða cheesecake! Tað er ein sikkur vinnari.
Eg havi leingi ætlað mær at gjørt hesa lekkru køkuna. Og nú Melodi Grand Prix var í gjárkvøldið, helt eg at hetta var eitt upplagt høvi. Hendan uppskriftin er gjørd við íblástri frá http://tvillingernesmor.dk/toffifee-cheesecake-bake-og-uden-husblas/ tó er hendan eitt sindur skjótari at gera og krevur ikki eins nógv tilfar.
Hetta er ikki ein týpisk cheesecake, av tí at hon er rættiliga søt og kanska ikki so frísk sum man ofta bindur cheesecake við at vera.
Hon smakkar soooo væl og er ein sonn kaloriebumba, men tað skal tað eisini verða pláss fyri viðhvørt! Ert tú klár? So fara vit í gongd!
Tilfar
Botnur
300g digestive keks
150g smør
Cheesecake krem
400g rómaost
6 tsk flormelis
1,75 dl karamelsós
1/4 l rómi
3 ørk av husplads
Prýði
ein lítil pakki av toffifee
karamellsós
Arbeiðsháttur
Knúsa keksirnar heilt smátt, blanda tær saman við smørinum og koyr tað í ein springform. Eg brúkti ein springform á 18cm og koyrdi bakipappír á sjálvan botnin (so er køkan lættari at flyta yvir á køkufatið tá hon er liðug). Trýst keksabotnin væl, so botnurin blívur fastur. Hakka nøkur toffifee og legg tað omaná botnin. (eg koyrdi eisini nakrar toppar av myrkari sjokulátu). Set í køliskápið, ímeðan tú gert kremið
Byrja við at leggja husblas í kalt vatn í 10 min. Píska rómaostin og flormelis saman. Píska róman í einum ílati fyri seg. Koyr nú husblas í vatnbað, til tað er smeltað. Vend husblas skjótt saman við 5 spsk av rómanum, so tað fær ein javnan konsistens. Rør nú róman saman við rómaost/flormelis blandinum, síðan rørur tú husblas blandið í og til síðst rørir tú karamellið í.Um kremið virkar eitt sindur klumput, kanst tú píska tað skjótt.
Koyr nú kremið í springformin og stilla í køliskápið. (helst til dagin eftir, so ert tú vís í at hon hevur “sett” seg)
Eg plagi at koyra karamellið á beint áðrenn hon skal borðreiðast. Síðani prýða við hakkaðum og heilum toffifee.
Tú kanst seta restina av karamellinum á borðið, soleiðis at gestirnir sjálvir kunnu leggja meira karamell afturat.
MUMS! Vælgagnist og góðan dag til tín.
M&K


text:
OGNIR til sølu/leigu
BYGDARRÁÐSFUNDIR
LÝSINGAR
-
KORT
VEÐRIÐ
Spyr bara
Spyr bara verður strikað
Teigurin Spyr bara her á heimasíðuni er farin í søguna.
Avgerðin er tikin av bygdarráði og umsiting í felag.
Orsøkirnar eru fleiri. Ein er, at mett verður, at tað er sera óheppið, at fólk sleppa at seta spurningar ónavngivin, og at hetta er við til at lækka støðið á kjakinum. Fleiri áheitanir eru komnar um hetta frá borgarum í kommununi.
Ein onnur orsøk er, at Vestmanna Kommuna heldur vil koma beinleiðis á tal við borgararnar. Hetta kann gerast, við at borgarar koma á Kommunuskrivstovuna til eitt prát, ella við at senda okkum fyrispurningar við telduposti ella vanligum posti. Harumframt er ein góður møguleiki á Facebook-síðuni hjá Vestmanna Kommunu; har ber eisini til at seta spurningar og gera viðmerkingar.
Vestmanna Kommuna vónar, at borgararnir skilja avgerðina, og at teir ikki halda seg aftur at seta spurningar, gera viðmerkingar og koma við atfinningum, hóast Spyr bara verður strikað.
Møguligt verður í eina tíð at fáa atgongd til Spyr bara í teiginum til vinstru á heimasíðuni, men bert fyri at kunna lesa gamlar spurningar og svar. Seinni verður leinkjan strikað og nýggj leinkja løgd undir Kommunan → kommunalar tænastur.
Vinarliga
Vestmanna Kommuna
Vestmanna, 10. juli 2015
2015: Jul Jun Apr Mar Feb Jan
2014: Des Nov Okt Sep Jun Apr Mar Feb Jan
2013: Des Okt Sep Jul Jun Mai Apr Mar Feb Jan
2012: Des Nov Okt Sep Aug Jul Jun Mai Apr Feb Jan
2011: Des Nov Okt Sep Aug Jul Jun Mai Apr Mar Feb Jan
2010: Des Nov Okt Sep Aug Jul Jun Mai Apr Mar Feb Jan
2009: Des Nov Okt Sep Aug Jul Jun Mai Apr Mar Feb Jan
2008: Des Nov Okt Sep Aug Jul Jun Mai Apr Mar Feb Jan
2007: Des Nov Okt Sep Aug Jul Jun Mai Apr Mar Feb Jan
2006: Des Nov Okt Sep Aug Jul Jun Mai Apr Mar Feb Jan
2005: Des Nov Okt Sep Aug Jul Jun Mai Apr Mar
Kommunusamanlegging
Oktober 30 , 2009Eg spyrji uppaftur: Hvat ætlar bygdarráðið at brúka úrslitið omanfyri til? Onki?
Vit hava longu brúkt úrslitið. Vegleiðandi fólkaatkvøðan var 19.01.’08, og bygdarráðið boðaði longu 23.01.’08 Innlendismálaráðnum frá, hvørja støðu vestmenningar høvdu. Bygdarráðið heitti samstundis á Innlendismálaráðið um at staðfesta okkara val. Hetta vildu tey ikki gera, tí lógin um sjálvbodna kommunusamanlegging gav Kvívíkar kommunu eina freist fram til 01.10.’09 til at taka støðu. Lógin sigur, at Vestmanna og Kvívíkar kommunur skulu í somu samstravseind. 11.06.’09 var fólkaatkvøða í Kvívík – greitt er frá henni í fyrra svarinum. Summarfrí og arbeiði við nýggja álitinum gjørdu, at Innlendismálaráðið ikki enn hevur tikið støðu til, hvørja samstarvseind kommunurnar skulu gerast partur av. Støðutakanin til samstarvseindina er helst óneyðug nú, tí ætlanin er jú at leggja kommunurnar saman við lóg.
Vit halda, at úrslitið av vegleiðandi fólkaatkvøðuni í 2008 var so greitt, at bygdarráðið hevur fingið heimild til at vísa á, at vestmenningar vilja leggja saman við Kvívíkar kommunu, men ikki saman við kommununum í Vágum. Vit halda tó, at tað er skilabest at hava nýggja fólkaatkvøðu, tí talan er nú um kommunusamanleggingar og ikki samstarvseindir, harumframt eru nú einans tveir ítøkiligir møguleikar at velja í. Um báðar kommunur spyrja sínar íbúgvar somu spurningar, so kunnu úrslitini samanberast, tað kunnu tær fyrru fólkaatkvøðurnar ikki.
Vit vóna at
Kommunusamanlegging
Oktober 29 , 2009
Úrslitið av fólkaatkvøðunum var:
Samstarvsøki (spurt varð um, hvørji samstarvseind Vestmanna Kommuna skal gerast partur av):
Streymoy: 481 atkvøður (60,1 %)
Vágar: 169 atkvøður (21,0 %)
Sundalagið: 123 atkvøður (15,4 %)
Ógildugar: 1 atkvøða (0,1 %)
Blankar: 27 atkvøður (3,4 %)
Tilsamans: 801 atkvøður (100 %)
Tað er ongin ivi um, at kommunuálitið hjá Landstýrinum ikki er í samsvarði við við hugsanina hjá vestmenningum sum heild. Hvat ætlar bygdarráðið at brúka úrslitið omanfyri til?
Jú, álitið er í ávísan mun í samsvari við okkara fólkaatkvøðu. Álitið nevnir antin 7 ella 9 kommunur. Vit og Kvívíkar kommuna skulu antin vera ein sjálvstøðug kommuna ella leggja saman við kommununum í Vágum.
Fyrri møguleikin er í samsvari við okkara val; vit valdu ongantíð at leggja saman við Tórshavnar kommunu - einans at verða partur av samstarvseindini Streymoy. Spyrjarin nevnir ikki, at 90,1% av okkum tóku undir við, at Vestmanna og Kvívíkar kommunur løgdu saman, tí er ongin ivi um, at ein nýggj kommuna við støði í Vestmanna og Kvívíkar kommunum er í samsvari við okkara fólkaatkvøðu.
Fólkaatkvøða hevur eisini verið í Kvívík um samstarvseindir. Úrslitið av henni er eftir okkara tykki sera ógreitt. Í fyrsta lagi var valluttøkan sera lág – bert um 180 av um 450 veljarum vóru á vali (um 41%). Ein rættiliga greiður meiriluti av teimum, sum vóru á vali, vildu gerast partur av samstarvseindini Vágar – 108 veljarar, men hetta er einans 24% av teimum, sum høvdu valrætt. Í øðrum lagi halda vit, at tað er óheppið, at íbúgvarnir í Kvívík als ikki vórðu spurdir, um teir tóku undir við samanlegging við okkum.
Vestmanna kommuna sendi 26.10.’09 Kvívíkar kommunu skriv, har vit heita á tey um at skipa fyri nýggjari fólkaatkvøðu saman við okkum, har íbúgvararnir í báðum kommununum kunnu taka støðu til báðar møguleikarnar í nýggja kommunuálitinum. Sambært borgarstjóranum í Kvívík verður hetta skriv viðgjørt á bygdaráðsfundi mánadagin 02.11.’09.
Vit halda, at íbúgvararnir í báðum kommununum eiga at verða spurdir enn einaferð um teirra støðu, tí fortreytirnar eru rættiliga nógv broyttar – nú eru tveir ítøkiligir møguligar fyri kommunusamanlegging nevndir, fyrr var einans talan um eitt lítið ítøkiligt hugtak “samstarvseind”, har kommunurnar sjálvbodnar kundu leggja saman.
Landspolitikarar fara nú undir viðgerðina av álitinum, vit halda avgjørt, at vit eiga at gera vart við, hvørja støðu okkara íbúgvar hava til málið. Um vestmenningar, válafólk, kvívíkingar, stykkjafólk, leyningar og skælingsfólk vilja leggja saman við vágafólki, so eiga bæði kommunal- og landspolitikarar at virða ta avgerðina; men um vit heldur vilja seta á stovn eina nýggja Norðurstreymoyar Kommunu ella Vestur Kommunu hesumegin Vestmannasund, so skal tann avgerðin eisini virðast.
Heilt ótrúligt....
Oktober 27 , 2009Tað vísur seg, at hvat f.... man finnur uppá í Vestmanna, so er tað onkur í fær nakað so ilt í reyvina av tí, og tað er við vissu teir somu persónanir, ið fáa ilt. Endiliga fingu vit eitt skjótiøki her í Vestmanna, til allar okkum uml. 150 mans, ið dáma væl at skjóta harur og fugl hvørt ár, men tað er jú bara í 2-3 mánar um ári, so hinar mánaðinar gleða vit okkum nú til at fara út á Berg at skjóta. Til tykkum í Vestmanna kommunu, til tykkum vinnulívsfólk í Vestmanna, til tykkum, ið hava hug at byrja okkurt virksemi í Vestmanna, og til tykkum, ið vara av hesum nýggja skjótiøkið, ikki fella í fátt, tað vil altíð vera óvundsjúka í eini so lítlari bygd, har øll kenna hvønn annan, og tað vilja altíð vera fleiri, ið vilja brúka sína tíð uppá at grenja og finna okkurt ringt um okkurt og onkran.
Grenj og øvundsjúka gjøgnum árið:
Obelix, salting, lyktapelar, vegbungur, vetrafriðing, hegn, bygdaleiðir, Fjalsvegur og nú skjótiøkið, o.m.a. heilt erligt.
Vh
Skjúttin.
Leirdúgvur
Oktober 26 , 2009Fáa øll atgongd til skjótiøki Ùti á Berg, krevst gjald til at brúka skjótiøki, skal man verða limur í skjótifelagi, ella hvussu hongur hetta saman?
Hvør hevur ábyrgd av skjótiøkinum? Hvønn skal man tosa við, um man hevur hug at sleppa við til leirdúgvuskjóting Úti á Berg?
Toppskjúttin
Tað verður komandi felagið, sum kemur at hava ábyrgdina av skjótiøkinum, tá skotið verður. Vit kenna ikki enn treytirnar frá umhvørvismyndugleikunum, men vit ganga út frá, at økið, tá felagið ikki ger nýstlu av hesum til skjóting, verður opið sum nú er.
Úti á Berg
Oktober 26 , 2009Eg má siga at eg helt tað vera skemt, tá ið eg las at kommunan nú knappliga snarar á einum tallerki og gevur loyvi at seta nakrar kasseraðar pelar upp Úti á Berg. Tað eru ikki meira enn nakrir fáir dagar gingnir, síðani sama kommuna á forsíðuni gremur seg um órudd á júst sama staði. Hetta hongur ikki saman.
Kundi verið áhugavert at fingið at vita, hví kommunan hevur valt akkurát Úti á Berg til leirdúgvuskjóting. Hvørji umhvørvislig árin fara at standast av skjótingini? Hvussu verður við teimum nógvu, sum javnan ganga túrar ella renna út hagar? Kunnu tey kenna seg trygg? Hevði ikki verið betur at brúkt grótbrotið til leirdúgvuskjóting í staðin?
Úti á Berg er eitt vakurt stað við sera góðum útsýni bæði suður og norður. Betur hevði verið um kommunan gjørdi ein lítlan gøtustubba út á tromina, setti ein bonk og eitt rekkverk. So kunnu bæði vestmannaborgarar og ferðafólk notið frálika útsýnið í friði og náðum.
Gongufólk
Harafturat fer at verða kravt, at ávaringar verða uppsettar, tá skotið verður.
Vestmanna Kommuna fer sjálvandi eisini at seta krøv í samband við skjótingina.
Leirdúgvusjóting
Oktober 23 , 2009Hey Vestmanna kommuna.
Bert eitt rós fyri at tit hava givi loyvi av leirdúgvusjótibana úti á berg, super, kanska vit einaferð fara at hava ein Vestmenning við í OL.
salting í vetur
Oktober 23 , 2009um ikki so leingi fer kavin at koma aftur, og við hesum í huga vil eg gjarna spyrja um tað er so neyðugt at salta veginir her í bygdini ?? tað er sum at koyra á mjøli tá hetta verður gjørt, og nógv verri at koyra, enn tá kavin lyggur. eitt er at salta verður tá ísur er á vegnum, men tá kavi er og saltið kemur afturat, er ikki hugsningur um at koyra her í bygdini. dugi ikki at síggja hví hetta skal gerast á hvørjum árið ??
Meira rusk
Oktober 22 , 2009Hvør man eiga hasar steyrarnar, sum liggja úti á Berg, eg vóni ikki tann, sum hevur lagt teir dugir at lesa, tí so er viðkomandi frekarin enn gott er.
Stolið
Oktober 22 , 2009Lesið niðanfyri at tað er stolið úr ymiskum bilum her í Vestmanna, somuleiðis úr okkara bili. Kona mín var inni í ítróttarhøllini eitt ørindi hon var bert inni har í 10min og ímeðan stóð bilurin ólæstur uttanfyri soleiðis sum flest øll gera í Vestmanna um dagin. Tá hon kemur út aftur í bilin sær hon at onkur hevur róta í taskuni hjá sær sum lá á dúrkinum, hon fer sjálvsagt at hyggja um okkurt var stolið, jú so var, 1000kr vóru vekk, visakort, o.m.a. á alljósum degi.
So við hesum heiti eg á tykkum børn, ung ella vaksin, at um tit vita ella hava sag eitthvørt, so lær viðkomandi at so ger man ikki, ella boða frá so hesar dreingja/gentu løtir steðga.
Grønanes
Oktober 22 , 2009Hvussu verður við strandaøkinum niðanfyri grønanes, nú ellisheimið skal byggjast har? Verður grót oyst á sjógv sum so nógva aðrastaðni, ella sleppa vit vestmenningar at eiga hesar síðstu metrarnar av fjøru í frið?? Kom at hugsa um hetta tá tað fall mær inn hvussu nógv av fjøruni í Vestmanna í veruleikanum er blivin burtur, ja nú eru bert nakrir fáir metrar á grønanesið og á fitjum eftir!! Annars noyðist man yvir til stubbarnar fyri at fáa eina kenslu av fordums Vestmannahavn ....
heilsan
ein lokalur náttúruelskari...
Tað verður nakað av gróti fylt út á sjógv við sjálva kaiina á Grønanesi, men annars verður fjøran varðveitt.
Á myndini, sum er heft at tíðindastubbanum á forsíðuni, sæst hvussu fylt verður út á sjógv.
Náttarbussurin
Oktober 19 , 2009Hví hava tit ikki tíðspunktini fyri nær náttarbussurin koyrir inni her?
Haldi sjálvur at náttarbussurin er eitt fantastiskt tiltak - veit væl at kommunan ikki stendur fyri tí, men tað viðkemur væl helst øllum borgarum í Vestmanna
Parkeringsøki Bakkavegur
Oktober 19 , 2009Fari at heita á tykkum, at seta sera sjónlig endurskin á pelarnar, so teir ikki verða til ampa fyri bilar og fólk. So leingi parkeringsøkið ikki er gjørt liðugt, kann standast ein ólukka av hesum pelum, sum nú standa á miðjum vegi, um tú kemur koyrandi frá t.d. kirkjuni. Hevði vóna at pelarnir vóru settir heilt oman til stuðlamúrin,so lættligt var hjá ferðslu, parkering og kavarudding á hesum avbera góða strekkið.
Ein áheitan
Oktober 19 , 2009Hettar er bert ein lítil áheitan til allar vestmenningar.
Eg eri ein av teimum mongu, sum hevur havt "innbrot" í bilinum í síðstani, eg havi havt bil í nógv ár nú og hann hevur altíð fingi frið í túninum og hevur so gott sum hvørja nátt staði ólastur (mín feilur), men ein morgun herfyri tá ið eg kom út í bilin, so manglaði sera nógv, persónlig ting og pengar, og eftir at hava tosa við fleiri fólk, so havi eg funnið útav at tey hava verið út fyri tí sama, at fólk simpulten fara inn í bilarnar um næturnar, ímeðan hann stendur parkeraður í túninum og stjala.
Tá man býr á bygd, so hevur man lindi til at lata bilar og úthurðar standa ólast, men hettar verður man noyddur til.
So....hettar er bert ein áheitan, stong bilarnar um næturnar!!
Røktarheim
Oktober 15 , 2009Frálíkt at vit fingu stuðulslánið til røktarheimið, men stuðulslán, merkir tað lán ella er tað í veruleikanum stuðul?? Annars varð eg eitt sindur ørkimlaður av hasum kortinum, sum stóð saman við greinini, vendir tað rætt? N- vísti til vinstru? Hava tit eitt kort, sum vísir meira av landslagnum rundan um bygningin, so ein kann síggja hvussu bygningurin kemur at standa í mun til lendið rundanum?
Lánið skal ikki gjaldast aftur, men eitt pantibræv upp á lánsupphæddina verður tinglisið á ognina.
Kortið vendir rætt, í ovasta høgra horni síggjast neystini uttan fyri ruskplássið, oljukajin er niðan fyri uttastu lonina. Verandi vegur fylgir ovaru síðu á røktarheiminum, gomlu oljutangarnir stóðu áleið mitt í røktarheiminum.
Tá røktarheimið verður boðið út, verða neyvari tekningar lagdar á heimasíðuna.
Kortið vendir rætt, í ovasta høgra horni síggjast neystini uttan fyri ruskplássið, oljukajin er niðan fyri uttastu lonina. Verandi vegur fylgir ovaru síðu á røktarheiminum, gomlu oljutangarnir stóðu áleið mitt í røktarheiminum.
Tá røktarheimið verður boðið út, verða neyvari tekningar lagdar á heimasíðuna.
Tá røktarheimið verður boðið út, verða neyvari tekningar lagdar á heimasíðuna.
Fíggjarætlanin 2010
Oktober 12 , 2009Verður kommunuskatta prosentið óbroytt?
Super
Oktober 12 , 2009Nú hava fólk grenja um manglandi ljós á Bakkavegi, og hvups, so setur man nøkur ljós upp, sum hvørki høvd ella hali er á. Hvat hugsað tit fyri tykkum, hatta er lívsfarlig, hvi seta tit ikki smáar pelar upp á miðstaðarøkinum, at "hygga um "
Næstan gomul dama
Um smáir pelar høvdu verið uppsettir, høvdu teir tá ikki verið eins hættisligir?
Pelarnir eru uppsettir eftir eini ætlan um, hvussu økið framyvir skal skipast, tvs. ímillum vegbreytina og parkeringsplássið. Tá parkeringsplássið verður gjørt liðugt, og gongubreyt verður gjørd oman ímóti stuðlamúrinum, er ætlanin er seta armatur upp, sum lýsa omaneftir. Armaturini verða tá sett á verandi pelar.
Stavivilla
Oktober 12 , 2009Skatturin í septembur og 3. ársfjórðing
September stavast við e
Sambært móðurmálsorðabókini eru báðir hættirnir rættir, tvd. septembur og september.
Fíggjarstøða
Oktober 07 , 2009
Hvussu er fíggjarstøðan hjá Vestmanna Kommunu? Klára kommunan at svara sínar skyldur, tað sum eftir er av árinum, uttan at seta ikki áður ætlaði tiltøk í verk?
Eigur kommunan pening á bók?
Væntað varð, at inntøkan hjá kommununi fór at hækkað í 2 mill. kr. 2009 samanborið við 2008, men hetta tykist ikki at fara at halda. Hvussu ætlar bygdarráðið at fíggja hetta hallið?
Fíggjarstøðan hjá Vestmanna Kommunu er ikki tann besta í løtuni; sama støða er í flest øllum kommunum, tí skattainntøkurnar eru nógv minkaðar. Tað er torført at seta tiltøk í verk, tí tað eru inntøkurnar, ið svíkja, meðan rakstarútreiðslurnar í flestu førum eru, sum vit væntaðu.
Vit vænta tó ikki, at neyðugt verður við stórvegis tiltøkum í ár, tí fleiri av størru útreiðslunum eru longu liðugtgoldnar. Harumframt eiga vit stuðul á hjá landinum fyri røktarheimsútreiðslur, hesar verða goldnar okkum, tá gongd kemur á byggingina; talan er um eini 2,5 milliónir. Tá tær verða goldnar okkum, betrast gjaldførið munandi.
Fáar kommunur eiga pening á bók, men tær flestu eru enn niðanfyri álíkningina í skuld og kunnu tí læna til at fíggja eitt møguligt hall.
Eitt møguligt hall í ár má helst fíggjast við yvirskoti á komandi fíggjarætlan; aðrir møguleikar eru at læna ella biðja um avdráttarskáa. Einasta størri íløgan í 2010 verður helst røktarheimið, tí ætla vit, at fíggjarætlanin fyri 2010 skal hava eitt hampiliga stórt yvirskot.
Legg fundarskipanirnar út
Oktober 07 , 2009Kunnu tit leggja allar fundaskipanirnar út her, sum borgarstjórin hevur lagt fram, so øll síggja tær.
Fundarskipan, stýrisskipanir o.a. verður lagt út, tá bygdarráðið hevur samtykt tær. Tær koma væntandi fyri til 2. viðgerð á bygdarráðsfundinum, sum verður 27. oktober.
Bungur
Oktober 07 , 2009For svartasta gevist nú við hasum bungunum, tað kann ikki passa at nakar koyris skjótt i Vestmanna, her er næstan ikki koyrandi fyri bungum, náttúrligum og framleiddum. Vælsignaði latið okkum ikki fáa fleiri, fái heldur løgregluna norð at steðga teimum sum einki leggja í bilin, tey kunnu ikki vera nógv.
Rin, sum fær sjóverk av at koyra biltúr.
Ùtbygging
Oktober 07 , 2009Nær rokna tit vid, at fari verdur undir at stykkja út vídari frá Heygalíd og Fjalslíd??
Heilsan
Forvitni
Enn er ikki nøkur ítøkilig tíðarætlan fyri, nær hildið verður áfram at útstykkja frá Heygalíð og Fjalslíð.
Nei. Forsørin?
Oktober 05 , 2009Grótrúgvan uttast á Fjalsveg má fáa frið. Havi sjálvur veri
har við bili og sá,at hattar er eitt arbeiðspláss og tí koma
fáðir bilar har,illa kanska bæra tey,ið hava okkurt við bygg-
ingina at gera og slík fólk eru altíð laðalig,tað eiða tey í
hvussu so er at vera,skal man grenja so grenja um tað sum
er vert at grenja um. Skal ikki blanda meg uppí skrivingina
um Fjalsvegin annars,men,uttast á hasum vegi koyra øll
SPAKULIGA.
TAKK
Oktober 05 , 2009Tú sum sigur TAKK um bungur.
Ert tú ein av teimun sum koyrur skjótt eftir
fjalsvegi !!!!!
ìbúd í landbúnadarøkid
Oktober 05 , 2009Skilji, at byggisamtyktin frá grótbrotinum í Midalsbrekku er broytt frá byggilendi til landbúnadarøki.
Har er komi eitt seydahús, men er tad lov at gera íbúd í einum seydahúsid ?
Og hvørjar avleidingar fær tad, um íbúd verdur gjørd í einum seydahúsid í landbúnadarøkid.
Ein spurningur afturat: er kommunan vitandi um, at okkurt seydahús í bygdini verdur partvíst innrætta til íbúd í løtuni?
Byggisamtyktin er ikki broytt frá byggilendi til landbúnaðarøki frá grótbrotinum og úteftir. Fram við vegnum er byggilendi, men omanfyri hetta er landbúnaðarøki. Tað eru ongar ásetingar í byggisamtyktini sum forða fyri, at íbúð kann gerast í seyðahúsi.
Nei, kommunan er ikki vitandi um, at okkurt seyðahús í bygdini partvíst verður innrættað til íbúð í løtuni.
Ongar bungur Á fjalsvegi
Oktober 02 , 2009nei har skulu ongar bungur á fjalsvegi takk
2015: Jul Jun Apr Mar Feb Jan
2014: Des Nov Okt Sep Jun Apr Mar Feb Jan
2013: Des Okt Sep Jul Jun Mai Apr Mar Feb Jan
2012: Des Nov Okt Sep Aug Jul Jun Mai Apr Feb Jan
2011: Des Nov Okt Sep Aug Jul Jun Mai Apr Mar Feb Jan
2010: Des Nov Okt Sep Aug Jul Jun Mai Apr Mar Feb Jan
2009: Des Nov Okt Sep Aug Jul Jun Mai Apr Mar Feb Jan
2008: Des Nov Okt Sep Aug Jul Jun Mai Apr Mar Feb Jan
2007: Des Nov Okt Sep Aug Jul Jun Mai Apr Mar Feb Jan
2006: Des Nov Okt Sep Aug Jul Jun Mai Apr Mar Feb Jan
2005: Des Nov Okt Sep Aug Jul Jun Mai Apr Mar
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Pædagogisk kontinuitet fra børnehave til skole, nu også på Færøerne.
Pedagogiski leikluturin stuðlar skiftinum frá barnagarði til skúla. Áhugin fyri skiftinum frá barnagarði
í skúla og fríðarheim gerst alt størri innan tað politiska og innan tað pedagogiska. Meðan skúlabyrjan fyrr í høvuðsheitinum var eitt privat mál og fyrireikingarnar til hetta var uppgáva
foreldranna er hetta seinnu árini vorðin ein alt størri pedagogisk avbjóðing og uppgáva.
Gransking hevur víst, at børn við skúlabyrjan eru ógvuliga ymiskt fyri og at tey møta skúlanum við ymiskari bakgrund, sum er tengd at familjunnar sosialu og mentarligu bakgrund og møguleikum. (Højholt 2001) Pedagogar kunnu í felag við foreldur geva sítt íkast til skúlafyrireikingarnar við at stimbra undir møguleikarnar hjá børnum at klára skiftið til skúla á ein jaligan hátt. Í framhaldi av teimum pedagogisku lesiætlanunum í 2004 og tí seinni settu í verk, dagtilboðslóg í Danmark, eru gjørd fleiri politisk og pedagogisk tiltøk í samband við at skapa ein betri yvirgang og skúlabyrjan fyri børnini.
Læs hele artikel af Daniela Cecchin i Pedagogfelagið temablað[1]
Læs mere om arbejdet med børnenes “kuffert” i daginstitutionen Kraír
Filed under: Den Integrerende Baggrund, Pædagogisk kontinuitet | Leave a comment »


text:
Afturvendandi tiltøk í Skopun
Í Skopun er Jólahald, nýggjárshald, føst afturvendandi tiltøk. Sandoyarstevna er eisini fjórahvørt ár.
Afturvendandi tiltøk á Sandi
Føstulávint
Føstulávint er ein rættilig høgtíð á Sandi. Tunnusláing er fyri stór og smá, og restina av degnum og kvøldinum ganga (serliga) menn húsagongd. Í Virkinum verður føstulávintsskemt framført, og børnini ganga grýla í fleiri dagar.
Seinsummardagar
Seinast í august eru seinsummardagar við barnatiltøkum, framsýningum, túnadansi og øðrum.
Sandoyarstevna
Sandoyarstevna verður hildin hvørt summar upp á skift í teimum fýra kommununum. Hon verður á Sandi í 2014.
Jólaskipið kemur
Á hvørjum ári savnast stór og smá á keiini, tá jólamenninir koma við jólaskipinum, fara uppí brandbilin og norður á Ljósafløtt at tendra jólabygdina har.
Dunnuveitsla
Dunnuveitslan er eitt slag av felags jólaborðhaldi fyri bæði fyritøkurnar í oynni og einstaklingar.
Nýggjárshald
Nýggjasti nýggjárssiðurin er kyndlagonga og felagsbál mitt í bygdini. Aftaná er opið hús í Virkinum.
Afturvendandi tiltøk í Skálavík
Annaðhvørt ár verður skipað fyri mentanarviku í bygdini. Tá eru øll møgulig tiltøk í bygdini – fyrilestrar, túrar, konsertir og annað mangt. Við bátahylin verður tjald sett upp, har er harmonikudansur, felagssangur og fiskasuppa.
Næsta mentanarvika verður í 2016.
Felags jólahald er í bygdini á hvørjum ári, tá jólatrøini verða tendrað.
Bygdin heldur føstulávint saman við tunnusláing fyri øll. Tunnur eru bæði til menn og kvinnur, stór sum smá.
Bygdin heldur eisini nýggjár saman, við báli og fýrverki.
Missiónsvika er á hvørjum ári í november – tað er Missiónshúsið, sum skipar fyri.
Annars verður skipað fyri m.ø. gongutúrum, og kirkjan, ungmannahúsið Keldan og Depilin eru karmar um onnur tiltøk.
Afturvendandi tiltøk í Húsavík
Ungmannafelagið Sólarris er karmur um ein stóran part av felagslívinum í bygdini.
Ungmannaveitsla/ársveitsla
Ræstkjøtaveitsla
Jólahald
Nýttárshald
Føstulávintshald
Djóradagar
Sandoyarstevna 4. hvørt ár
Afturvendandi tiltøk í Dali
Føroyskur dansur, sum dansifelagið Stígum fast skipar fyri.
Kvøldsetur
Jólasøla
Bingo
Eydnuhjól
Afturvendandi tiltøk á Skarvanesi
Ymisk skeið v/ Poul Jákup Thomsen tlf 211112
Jólatræ verður tendrað í bygdunum 1. sunnudag í advent, og kommunan skipar fyri hugnaløtu.
Ruddingardagur:
Kommunan skipar fyri árligum ruddingardegi í bygdunum um summarið. Byrjað verður við felags morgunmati, og tá arbeiðið er liðugt verður grillað.
Sandoyar Kunningarstova skipar fyri og kunnar um tiltøk. www.visitsandoy.fo


text:
Eldraøkið stórmál í næsta valskeiði
Tann 1. januar 2015 varð eldraøkið lagt út til kommunurnar at umsita við einum posa av pengum frá landinum, sum var ov lítil.
Undirfíggingin av hesum nýggja og stóra málsøki hevur frá byrjan verið ein avbjóðing hjá Tórshavnar kommunu.
Men avbjóðingina at umsita eldraøkið hevur kommunan tikið upp á seg, og hendan ábyrgd skal takast í størsta álvara bæði fíggjarliga, fakliga og menniskjaliga.
Eldraøkið er eitt stórt og komplekst øki, sum krevur holla vitan um m.a. vanliga eldrarøkt, sjúkrarøkt, uppvenjing, umlætting og dagtilboð av ymsum slag.
Til tess at veita hesar tænastur krevst nóg mikið av starvsfólkum við viðkomandi fakligum førleikum. Hetta kunnu vera sjúkrarøktarfrøðingar, heilsuhjálparar, heilsuatstøðingar, fysioterapeutar og ergoterapeutar.
Í Tórshavnar kommunu er í løtuni tørvur á 50 røktarheimsplássum, hóast stutt tíð er liðin, síðan Boðanesheimið læt upp. Hetta er ein avbjóðing.
Nógv fleiri, sum ikki hava tørv á júst einum røktarheimsplássi, hava tørv á heimatænastu.
Heimatænastan er ein umráðandi liður í strembanini eftir, at fólk kunna vera heima sum longst.
Javnsettir borgarar
Málið hjá Heilsu- og umsorganartænastuni, ið situr við eldraøkinum, er, at eldri borgarar skulu vera virknir sum longst.
Borgarar, sum eru komnir upp í árini, eru eitt tilfeingi, sum við tilboðum og røkt skulu røkjast á sama hátt sum allir aðrir borgarar, ljóðar fyrsta boð í málsetninginum hjá tænastuni.
Málið er at menna tænastur til eldri borgararnar, sum hóska til teirra tørv. Hesin tørvur kann vera ymiskur – alt frá vanligari heimahjálp til tunga sjúkrarøkt.
Eldraøkið í Tórshavnar kommunu verður eitt stórmál í næstu býráðssetu, sum Tjóðveldi ætlar at arbeiða miðvíst fyri at menna.
Kommunan veksur alsamt, og vit verða fleiri eldri. Dugnalig fakfólk og góðar leiðslur skulu hava nøktandi politiskan stuðul til at menna eldraøkið, so málini á økinum verða rokkin.
Nú krevst, at fólkið – og ikki bara betongið – verður sett fremst í kommunalu avgerðunum.


text:
Enskur stílur
Góð ráð:
- les altíð evnið væl, soleiðis at tú svarar spurningunum, sum tú skalt svara. Hygg eftir um tað eru fleiri spurningar, ið tú skalt svara og tryggja tær, at tú hevur svarað júst tí, sum spurningurin sigur.
- set fyrst eina løtu av til at hugsa, áðrenn tú fert í gongd. Skriva nakrar tankar niður, ger tær ein bygnað, so at stílurin verður væl skipaður. Hugsa um, at stílurin skal hava inngang, miðju og enda.
- vel enskt í rættstavaranum á telduni (Libreoffice? http://tinyurl.com/zkcgvqx)
- orðabøkurnar inni á www.sprotin.fo eru góð hjálp til rættstaving og orðaval.
Uppseting:
- skriva við Times New Roman.
- yvirskriftin skal vera std. 16 annars verður skrivað við std. 12.
- reglurúm 1,5. Breddin skal vera líka í høgru og vinstru síðu.
Hvar skal stílurin sendast?
Farið inn á innrita.skulin.fo og sendið stílin til Anja Norðoy (ao0609j4@skulin.fo)
Tit kunnu eisini prenta stílin út og geva mær hann í skúlanum


text:
Niðanfyri er yvirlit yvir lógir og reglugerðir í smb. við skipanir vm. í og við tilknýti til Vágs kommunu.
Fundarskipan býráðsins 2017-2020
Kommunustýrisskipan fyri Vágs kommunu 2017-2020
Starvsfólkaskipan hjá Vágs kommunu 2017-2020
Reglugerð fyri skipanina við Ígongdsetarastuðli
Stuðul til feløg og tiltøk o.t. í Vágs kommunu
Upptøkureglur í barnaansing 2015
Kunngerð um fíggjarligt frípláss
Reglugerð fyri hátíðarhald av starvsdøgum v.m.
Reglugerð fyri flogfenaðhald í Vágs Kommunu
Alment galdandi lógir eru at finna á www.logir.fo


text:
Trygd
KT-trygd er í dag ein avgerandi táttur í menning og rakstri av telduskipanum og -kervum sum heild. Tá ið tænastur verða gjørdar tøkar á internetinum, økist tørvurin fyri trygd, tí at nú snýr tað seg ikki einans um at verja seg á einum innanhýsis neti, men um verju á internetinum sum heild. Hesin tørvur veksur so hvørt, sum fleiri og fleiri dátur og tænastur verða tøkar á internetinum. Henda uppgáva verður á enskum rópt cyber-security.
Neyðugt verður við einum myndugleika, sum skal hava ábyrgdina av KT-trygdini fyri felags talgildanartænastur: Heldin, felags portalar og samleika. Myndugleikin skal hava kunnleika um rák innan KT váðar á internetinum umvegis altjóða netverk innan øki (CERT), skal vegleiða í KT trygd, skal fáa fráboðanir um KT trygdarhendingar, sum eru týðandi fyri talgildingina, og skal verða partur av einum tilbúgvingartoymi innan KT økið. Harumframt skal stápsfunktiónin menna og orða trygdarkrøv, politikkir og standardar og handfara ávaringar og kunning til almenningin. Støða skal takast til, hvar hesin myndugleiki skal vera.


text:
HVAT ER SKIPASKRÁSETING?
Arbeiðsuppgávurnar á Skipaskrásetingini kunnu samanberast við tinglýsing av fastari ogn. Tá skipið er skrásett í Føroya Skipaskráseting ella Føroysku Altjóða Skipaskrásetingini FAS, er tað at meta sum føroysk ogn. Skipið er undir føroyskari lóggávu og fær rætt til at føra Merkið.
Í Føroya Skipaskráseting og Føroysku Altjóða Skipaskrásetingini ber til at skráseta ognarheimildir, pantirættindi, brúksrættindi og onnur rættindi. Skrásett pant hevur sama virknað, sum tá ið pant verður skrásett í fastari ogn á landi.
Teyggjan - nýggj heimasíða við føroyskum skipaskrásetingum
Saman við Fiskivinnustovuni, ið umsitur fiskiloyvi, er gjørdur nýggjur felags dátugrunnur "Teyggjan", sum umfatar øll før skrásett í føroysku skipaskrásetingini og FAS. Sostatt verða allar neyðugar upplýsingar um skip og bátar skrásettar í einari skipan og á einum staði.


text: Danska Micha Østergaard greiðir her á svoem.dk frá sínari venjingarlegu í “Olympia Stütz Punkt Berlin“, har hon nú í eina tíð hevur vant saman við Britta Steffen og øðrum. Eitt áhugavert innlit í hvussu tey í løtuni venja “meget alternativ i forhold hvad de plejer”, við éinari venjing í hylinum um kvøldið, typiskt 7 kilometrar har høvuðsserian er 6 kilometrar, og so annars við styrkivenjing og eftirfylgjandi sprintvenjing í svimjikanal um morgunin, ella 1,5 tíma “fitness” í rúmi sum kann stillast til at simulera at tú ert í 3200 metra hædd. Alt ógvuliga professionelt, í umstøðum sum hon lýsir sum “en lille olympisk by”, har íðkarar úr ymiskum ítróttargreinum kunnu búgva, venja og fáa øll sløg av viðgerð, íroknað sólviðgerð ímóti vetrardepressión. Svimjihylurin er ein 50 metra hylur við 8 geilum, svimjikanal, spa og heitum pottum … bara til hesar olympisku svimjararnar.


text:
ST ávarar ímóti bingju-samgongunum
Vandi er fyri, at bingjusamgongurnar og konsolideringarnar í vinnuni kunnu bera í sær avmarkingar av kappingingini, ávarar ST-handils- og menningarstovnurin UNCTAD í seinastu maritimu frágreiðing síni.
UNCTAD mælir til eina gjøgnumgongd av reglunum kring bingjusamgongurnar við atliti til at geva shippingkundunum betri valmøguleikar mitt í tí mesta dramatiska konsolideringsskeiðnum í vinnuni seinastu tvey árini.
“Vandi er fyri, at vaksandi miðsavnanin á marknaðinum kann elva til oligopolistiskar strukturar, “ sigur Shamika Sirimann, sum er stjóri í deildini fyri tøkni og logistikki hjá UNCTAD.
“Í mongum menningarlondum eru nú bert tríggir ella færri útbjóðarar eftir. Lóggevararnir verða noyddir at fylgja gongdini í samanleggingunum og samgongunum millum bingjureiðaríini til tess at tryggja, at kapping er á marknaðinum,” sigur Sirimann.
Við samanleggingini av trimum teimum størstu bingjureiðaríunum í Japan og keypinum hjá Cosco av OOCL verða næsta ár bert sjey alheims bingjureiðarí eftir. Harvið er talið minkað við meiri enn eini helvt í hesum tíggju ára skeiðnum.
Kelda: Splash


text:
Hevur tú hoyrt um Zoneterapi, tá tú hevyr stress? Ella av svøvn trupuleikum? Kanska lídir tú ikki ordiliga av stress, men trongir til at verda null-stillad/ur. Handla Balenciaga BAL /N/S HEV/YR solglasögon grön Crystal - 60mm - x Få hem dina glasögonbågar direkt hem och prova dem i lugn och ro. Balenciaga Pre-Owned Oversized Sunglasses. REA. Balenciaga Pre-Owned Oversized Sunglasses : BAL S HEVYR 60*19 Dimensions: total width .
So um tú umhugsar at koma við á veitslu, er ein lítil møguleiki nú. Søvnløshed og stress Blærebetændelse Kolik - Forstoppelse o. Avsnitt på den här sidan. Konsert við Stanley Samuelsen - 50 ára jubilæumskonsert Visa mer. Hann er í aarshu c. Vit byrja við nátturða kl. E-post eller telefon Lösenord Glömt kontot? Lidt om efterårsudstillingen i Galleri Sam. Eydna Joensen är med Birgir Enni. Føroyingar í Århus Offentlig grupp. Hanus Pál Jógvansson har delat sitt evenemang. Avsnitt på den här sidan. Nakar sum til til Fo morgin, hos ella friggjadagin, id kann taka ein pakka upp fyri meg? Kann eg hjálpa tær? Góðu føroyingar í Aarhus: E-post eller telefon Lösenord Glömt kontot? Ein kaffimunnur og ein kakubiti verður at fáa, harumframt sera gott prát. Gå med i grupp settings Mer. Eisini kunnu vit vísa til Airbnb í umráðnum til tykkum sum hava brúk fyri innivisti. E-post eller telefon Lösenord Glömt kontot? Tilmelding er galdandi tá goldið er. Kann eg lau xanh tær? Konsert við Stanley Samuelsen - 50 ára jubilæumskonsert Visa mer. Ein dating in portland or og ein kakubiti verður at fáa, harumframt sera gott prát. Um tú ikki fært brúkt MobilePay, so send boð um tú kemur og kanst gjalda tá tú kemur: Søvnløshed og stress Blærebetændelse Kolik - Sexy footjob o.
Hevyr Video
heavy r car accidents Konsert við Stanley Samuelsen - 50 ára jubilæumskonsert. Fick mich bruder er galdandi tá goldið er. Um tú mistress nadia chicago eta nátturða saman mutual masterbation app okkum so betal 90 kr á MobilePay til nummar í seinasta lagið sunnudagin. Um tú vilt eta nátturða saman við okkum so betal 90 kr á MobilePay til nummar í seinasta lagið sunnudagin. Søvnløshed og stress Blærebetændelse Kolik - Forstoppelse o. Gå med i grupp settings Mer. Um tú vilt eta nátturða saman við okkum so betal 90 kr á MobilePay til nummar í seinasta lagið sunnudagin. Eisini kunnu vit vísa til Airbnb í umráðnum til tykkum sum hava brúk fyri innivisti. Hevur tú hoyrt um Zoneterapi, tá tú hevyr stress? Eydna Joensen är med Birgir Enni. Eg kann koma eftir teimum:
Hevyr Video
I Spit On Your Grave 1978 DC BluRay TrueHD x264 BARC0DE


text:
TB á Mentanarnáttina
TB | 09/07/14
Nú Mentanarnáttin er í hendi hevur TB fyriskipað ymisk tiltøk. Niðanfyri kann lesast um ymsu tiltøkini.
Listauppboðssøla
Í samband vid Mentanarnáttina, 11 juli, hava vit fyrireika eitt heldur øðrvísi og spennandi tiltak, ið gestirnir á Mentanarnáttini kunna gleða seg til.
Tiltakið er ein uppboðssøla av listaverkum, við málningum/listaverkum latin av listafólkum bæði nær og fjar. Flestu av listaverkunum eru at síggja í skrivstovu inngongdini hjá N. J. Mortensen og verða tey írestandi hongd upp so hvørt, tey koma okkum í hendi.
Síggj yvirlit yvir listaverkini umvegis hesa fíluna.
Kendi vinnulívsmaðurin, Viberg Sørensen verður uppboðshaldari.
Uppboðssølan byrjar kl 21:00.
Um onkur skuldi verið, sum er áhugaður í einhvørjum málningi/listaverkið og ikki sjálv-/ur hevur møguleika at verða tilstaðar til uppboðssøluna, so ber til at bjóða umvegis fartelefonina.
Fyri nærri kunning um hetta vinarliga ring 282060 ella 222024.
Við vón um at nógv møta til tiltakið.
Skotkapping
Umframt listauppboðssøluna hevur TB aftur skipað fyri einari skotkapping. Hendan verður fyriskipað á parkeringsøkinum hjá N.J.M. og verður tað klokkan 17:00. Hetta er eitt innleiðandi umfar og seinni verður so sjálv finalan. Í innleiðandi umfarinum kann ein keypa sær 3 bóltar fyri 50 krónur.
Rakar ein eitt av holunum, ið eru uppsett sleppur ein í finaluna, ið verður seinni um kvøldið.
Vinningurin er ein Apple iPad.
Tvøroyrar Bóltfelag


text:
Dagfinn Olsen 09.08.2018 (23:00)
Danir brynja seg til storm
Tað verður nógvur vindur í Danmark í morgin. Tað byrjar við regni, og so kemur eisini nógvur vindur, sigur DMI við danskar miðlar.
Serliga verður ringt við vesturstrondina í Jútlandi, og talan verður í løtum um vind av stormstyrki.
Orsøkin til ávaringina frá DMI er, at summar er.
Um veturin eru fólk til reiðar, men nú summar er, eru fólk ikki til reiðar,og mong hava lutir uttanfyri, ið kunnu fara í nógva vindinum. Serstakliga er talan um borð og stólar, og ikki minst trampolinir.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Kepler62 5 & 6 - Virus og Loyndarmálið
Bókaklubbin
- Síður: 200
- Útgávuár: 2018
- Upprunamál: norskt/finskt
- Innbinding: heft
- Rithøvundur: Bjørn Sortland og Timo Parvela
- Myndir: Pasi Pitkänen
- Týðari: Jákup Sørensen
VIRUS - FIMTA BÓK Í RØÐINI
Ari, Jóni og Maria stríðast fyri at fóta sær á gongustjørnuni Kepler62.
Tey berjast móti einum gátuførum virusi, óstøðugum veðri og fíggindum í sínum egna rannsóknarbólki. Tað endar við einum vandamiklum valdsstríði, og ein skelkandi sannleiki verður avdúkaður: Tey eru send til Kepler62 av heilt øðrum og óunniligum orsøkum, enn tey fyrst hildu.
LOYNDARMÁLIÐ - SÆTTA BÓK Í RØÐINI
Í síðstu bókini kemur eitt óhugnaligt loyndarmál fram – ein ferðasníkur, sum hevur ligið krógvaður í hylki nummar 13 í Stjørnusiglaranum. Hann ætlar at brúka vápn fyri at oyða tey, honum ikki dámar, og gerast ein grummur einaræðisharri. Maria, Ari og Jóni mugu gera alt tey kunna fyri at stríðast fyri at bjarga sær og tí fantastisku og vandamiklu gongustjørnuni Kepler62e. Og tey treingja til at fáa skjóta hjálp, tí einsamøll kunnu tey ikki vinna á tí valdssjúka ferðasníkinum.
Kepler62 er ein spenningsrøð eftir rithøvundarnar Bjørn Sortland og Timo Parvela. Pasi Pitkänen hevur myndprýtt.


text:
Eitt vísindastarv í lívfrøði er leyst at søkja á Náttúruvísindadeildini við setan frá 1. januar 2019 ella skjótast gjørligt. Talan er um lektarastarv ella adjunktstarv sambært førleika umsøkjarans.
Starvsøkið
Starvið fevnir um gransking, undirvísing og fyrisiting.
Undirvísingin verður í evnum í bachelorútbúgvingini í lívfrøði á Náttúruvísindadeildini. Talan er serliga um undirvísing, vegleiðing, planlegging og samskipan av evnum í almennari lívfrøði við serligum denti á vistfrøði á landi og í havinum. Fróðskaparsetrið arbeiðir við at menna nýggj útbúgvingartilboð, og umsøkjarin kann tí sum frálíður eisini verða knýttur at øðrum útbúgvingum.
Granskingarparturin í starvinum verður í stóran mun tengdur at serøki umsøkjarans. Fyrimun hava umsøkjarar við góðum granskingarførleika við atliti at havumhvørvinum. Tað er viðkomandi, at tað í umsóknini verður víst á møguleikar fyri samstarvi við onnur vísindaumhvørvi í Føroyum og uttanlands.
Førleikar
Fyri at verða settur í starv skal umsøkjarin hava lokið útbúgving sum lívfrøðingur, hava viðkomandi ph.d. útbúgving og hava viðkomandi starvsroyndir. Umsøkjarar skulu hava førleika at undirvísa innan helst fleiri av hesum økjum: vistfrøði, djórafrøði, havlívfrøði, fiskalívfrøði, mýlalívfrøði, biostatistikk, ella líknandi øki.
Starvið verður sett á lektara- ella adjunktstigi, treytað av førleika umsøkjarans.
Lektarastarv er fast starv. Lektari skal hava sera góðan vísindaligan og fakligan førleika á sínum øki. Lektari skal hava góðan pedagogiskan førleika og fyrisitingarroyndir í sambandi við hægri undirvísing og gransking.
Adjunktstarv er tíðaravmarkað starv, har tann setti skal virka fyri at menna sínar førleikar til at verða ájavnt við lektaraførleika. Adjunkttíðin er vanliga 4 ár, men kann, um umstøðurnar tala fyri tí, avtalast til 6 ár. Í góðari tíð, áðrenn adjunkttíðin gongur út, skal adjunkturin lata seg lektarameta, og kann adjunkturin setast í starv sum lektari, um metingin er jalig og um umstøðurnar loyva hesum.
Umsóknin
Við umsóknini skulu leggjast CV, yvirlit yvir útbúgvingargongd og starvssroyndir, avrit av próvskjølum, umframt lýsing av granskingaráhugamálum og framtíðarætlanum. Eisini skal yvirlit yvir vísindaligu avrik umsøkjarans fylgja við, og í mesta lagi 5 tey mest týðandi vísindaavrikini hjá umsøkjaranum skulu leggjast við umsóknini.
Umsóknir skulu skrivast á enskum og sendast við telduposti til umsokn@setur.fo.
Setanargongd
Starvið verður sett í samsvari við Reglugerð fyri størv á Fróðskaparsetri Føroya. Løn og starvstreytir eru sambært sáttmála millum Fíggjarmálaráðið og Akademikarafelag Føroya.
Freist
Umsóknarfreist er 20. oktober 2018.
Nærri upplýsingar
Nærri upplýsingar fáast hjá Hans Paula Joensen, hanspj(at)setur.fo, dekani á Náttúruvísindadeildini. Upplýsingar um Fróðskaparsetur Føroya eru at finna á www.setur.fo.


text:
Bókmentamaðurin og presturin Axel Tórgarð var føddur 31. mars 1923 í Havn. Og Páskadag 31. mars í ár hevði Axel fylt 90 ár. Sum rithøvundur og yrkjari var Axel ógvuliga virkin. Ritskráin sæst her. Hann verður neyvan tikin sum týðari heldur. Stórar og týðandi heimsbókmentunum týddi hann til føroyskt Nevnast kunnu verkið eftir Tolkien um […]
Nú ruskar hann lágt. Lær. Fylling slær út strýggjut hár. Glíggjar. Bratnar í ørsku. Skelvur. Innanblik. Margkvamt. Sleikist um gluggastrond skýggjahav. Grómurnar standa inn eftir. Slotar hon skjard. Á lopi. Fyri klettinum. Hvæsir. Knasið. Lorrar við oyrað. Innanhevjing. Hvin av veingjum. Vilt. Likkulát. Meldur-: Úrslitið gápur. Brostið toskareyga slankar í dýpinum og beint áðrenn alt […]
“Yrkingar eru ein tann reinasta framsøgnin í málsligum frælsi. Yrkingin er ein lutur av samleikanum hjá menniskjum og hon gevur skapanaorkuni í eini mentan skap, tí at hon kann áhaldandi endurnýggjast.” Soljóðandi er boðskapurin hjá aðalstjóranum í UNESCO, Irina Bokova, í dag, altjóða yrkingadagin hjá UNESCO. Soleiðis skrivaði eg um at yrkja í grein her […]
Svarini eins og onkur hevur flongt ein spurning úr okkum og latið hann dvølt í eygnabrúnum sær henda ferðin út eitt treiskni sum lekist í svøvni eg ferðist við fremmandafólkum í einum stongdum rúmi eg lati tey koma við sinum orðum sínum ólisnu kortum orðini sum eru duld grunan framman fyri mynd míni ein snarljósrukka […]
Í seinasta innslagnum her á heimasíðuni hjá Vencli var yrking eftir amerikanska rithøvundin og stríðskvinnuna við tí tignarliga navninum, Grace Paley. Grace Paley var fødd í 1922 og doyði í 2007. Alt sítt lív, var hon ógvuliga virkin í politiskum mótmælum í USA. Hon skipaði fyri mótmælum móti kríggjum í Korea, Vietnam, Golfkrígnum, krígnum í Afganistan […]
Ørindi: Gomul og fráfaringarreglan vegna aldur hevur rikið vinir mínar frá arbeiðinum teir elska 1 Tá ið hon var ung vildi hon syngja í einum banka ein sang um pengar lýrikkurin úr gulli var hennara sangur hon var skrýdd til tess 2 Hon kláraði seg væl. Hon stóð brettin sum ein sáað blóma millum gult […]


text:
Skeivt at akademisera námsfrøðingarnar
Yrkisførleikagevandi útbúgvingar eiga at vera yrkisførleikagevandi, sigur Djóni Nolsøe Joensen, tinglimur fyri Javnaðarflokkin. Hann heldur, at námsfrøðingar, lærarar og sjúkrarøktarfrøðingar eru alt ov akademiserað, tá tey koma á arbeiðsmarknaðin, eftir at útbúgvingarnar eru lagdar undir Fróðskaparsetur Føroya.
Tað eru nú sløk 10 ár síðan, at Læraraskúlin (lærara- og pedagogútbúgvingin) og Sjúkrarøktarfrøðiskúlin vórðu lagdir undir Fróðskaparsetur Føroya. Endamálið varð sagt at vera, at lærarar og námsfrøðingar skulu útbúgvast við almennum námsfrøðiligum, fakdidaktiskum og fakligum førleikum, sum eru førir fyri at fylgja við, halda við líka og tilogna sær nýggja vitan í einum broytiligum samfelag. Hetta ljóðar gott í sjálvum sær, men tað er av serliga stórum týdningi, at tað er javnvág millum ástøði og praksis á yrkisførleikagevandi útbúgvingum. Tíverri síggja vit í dag, sløk 10 ár seinni, at ástøðin fyllir alsamt meira, og at tey lesandi eru sera akademisk og lítið yrkisrættað, tá tey koma á arbeiðsmarknaðin.
Ástøði er umráðandi, og eigur sjálvsagt eisini at vera partur av útbúgvingini. Ástøðin eigur serliga at verða raðfest høgt, um tey lesandi ætla sær at granska eftir lokna útbúgving. Men royndirnar vísa, at tey allarfægstu fara granskaravegin. Í tíðarskeiðinum 2008-2017 eru útskrivað 279 læraraprógv og 265 námsfrøðingaprógv. Námsvísindadeildin hevur tilsamans havt 3 ph.d. lesandi hesi árini, og av teimum hevur eingin valt at granska í námsvísindum. Hetta sigur eitt sindur. Samstundis er starvsvenjingin hesi seinastu 10 árini stytt úr 42 vikum niður í 24 vikur, og í dag verður undirstrikað, at starvslæran ikki er mett sum venjing at vera starvsfólk, men at hon er ein partur av akademisku frálæruni.
Serliga vísir samanleggingin seg at hava verið dýr fyri námsfrøðiútbúgvingina. Umframt at eingin gransking er gjørd á økinum, hava námsfrøðingarnir fingið færri undirvísarar og kreativa breytin hevur einans staðið teimum læraralesandi í boði.
Tað er tí hóskandi at spyrja: var tað rætt at akademisera námsfrøðiútbúgvingina? Spyrt tú meg, eri eg ivaleysur. Yrkisførleikagevandi útbúgvingar eiga at vera yrkisførleikagevandi.
Munandi størri rúm skal vera fyri kreativu lærugreinunum, og tann praktiski parturin skal fylla nógv meira, enn hann ger í dag. Vit hava brúk fyri fólki á arbeiðsmarknaðinum, sum bæði hava bókliga vitan og duga fakið í praksis.
Í apríl setti eg landsstýriskvinnuni við mentamálum ein fyrispurning um yrkisførleikagevandi útbúgvingarnar á Fróðskaparsetri Føroya. Í svarinum vísir landsstýriskvinnan millum annað á, at tað er torført at siga neyvt um endamálið við broytingunum er rokkið, tá ið uttanhýsis eftirmetingar ikki er framdar enn av broytingunum. Eg haldi, at tað er tørvur á eini skipaðari eftirmeting av yrkisførleikagevandi útbúgvingunum sum skjótast, og vit eiga av álvara at umhugsa at endurskoða hetta økið.
Djóni Nolsøe Joensen, tinglimur fyri Javnaðarflokkin